Charles Cornwallis, 1añ markiz Cornwallis, ezel eus ar Most Noble Order of the Garter hag eus Her Majesty's Most Honourable Privy Council, ganet d'an 31 a viz Kerzu 1738 e Londrez (Grosvenor Square) hag aet da anaon d'ar 5 a viz Here 1805 en India, Beskont Brome etre 1753 ha 1762, anavezet evel ar c'hont Cornwallis etre 1762 ha 1792, a oa un ofiser e lu Rouantelezh Breizh-Veur hag ur melestrour trevadennel.\nEr Stadoù-Unanet pe er Rouantelezh-Unanet e vez dalc'het soñj anezhañ evel unan eus ar jeneraled saoz e-pad Brezel dieubidigezh ar Stadoù Unanet. E godianidigezh e 1781 d'un nerzh Gall-Amerikan e-pad Seziz Yorktown a roas lamm da lod eus an obererezhioù brezel e Norzhamerika.\nServijet en doa ivez evel gouarnour sivil ha milourel en Iwerzhon hag en India; en div vro e tegasas kemmoù anat, gant skrid-emglev an unvaniñ en Iwerzhon (Act of Union in Ireland), hag ar C'hod Cornwallis kement hag an trevadenniñ dibad en India.\nGanet en ur familh noblañs ha desavet en Eton ha Cambridge, Cornwallis a emezelas el lu e 1757, gwelet a raio an dachenn brezel e-pad Brezel Seizh Vloaz. Pa varvas e dad e 1762 e teuas da vezañ Earl Cornwallis hag e voe degemeret en House of Lords. Adal 1766 betek 1805 e voe koronal er 33rd Regiment of Foot. Goude-se e welas tachennoù emgann Brezel dieubidigezh ar Stadoù-Unanet adal 1776. Bez e voe eno enaouer d'al lañs gant ar British Army e-pad meur a gampagn, e 1780 e roas un drouglamm drastus d'al lu stadunanat e-pad emgann Camden pa voe flastret lu su ar Stadoù-Unanet.\nCharles Cornwallis ha Breizh[kemmañ | kemmañ ar vammenn]\nE-pad Emgann Camden, nerzhioù Charles Cornwallis, dreist-holl ar varc'hegerien, en em gavas e-tal lejion Armand Tuffin ar Roueri. En desped da galonegezh al lejion ne voe ket gallet eilpennañ an traoù e-pad an emgann.\nAdtapet diwar « https://br.wikipedia.org/w/index.php?title=Charles_Cornwallis&oldid=1996326 »\nKemmoù diwezhañ degaset d'ar bajenn-mañ d'an 30 Mae 2022, da 13:07.


Diforc'hioù etre adstummoù "Kiprenez" - Wikipedia\nDiforc'hioù etre adstummoù "Kiprenez"\n← Kemm kent\nKemm nevesoc'h →\nStumm eus an 30 Mez 2012 da 17:57\n1 001 okted ouzhpennet , 9 bloaz zo\nDiverradenn ebet eus ar c'hemm\nStumm eus an 24 Her 2011 da 08:26 (kemmañ)\nEscarbot (kaozeal | degasadennoù)\nD (r2.5.5) (Robot ouzhpennet: simple:Cyprus)\nStumm eus an 30 Mez 2012 da 17:57 (kemmañ) (dizober)\nGouerouz (kaozeal | degasadennoù)\nHe [[gorread]] a zo 9 251 km². Mar seller hepken ouzh an [[douaroniezh]] emañ [[Kiprenez]] en [[Azia]], met degemeret eo ar vro evel ur vro eus [[Europa]] evit abegoù istorel, sevenadurel ha politikel.\nE 1571 e voe staget an enez ouzh an [[impalaeriezh Otoman]] hag e chomas turk betek 1878, pa voe lakaet dindan dalc'h Breizh-Veur. Adalek 1931 e savas Kiprianed a-enep Breizh-Veur ha goulenn an ''Enosis'', da lâret eo ar stagañ ouzh [[Gres]]. E 1960 e voe disklêriet ar Republik, gant an arc'heskob [[Makarios]] en he fenn. Met e 1964 e voe ret d'an [[ABU]] kas un nerzh e karg a zerc'hel ar peoc'h abalamour d'an dizemglev etre Gresianed (war-dro 82% eus poblañs an enez) ha Turked (18%). E miz Gouere 1974 e voe distroadet prezidant Kiprenez en un taol-Stad aozet gant renad koronaled Bro-C'hres, soñj gante kas an ''Enosis'' da benn. Un nebeud devezhioù goude ec'h aloubas Turkia norzh an enez ha derc'hel 36% eus gorread Kiprenez. Kalz a dud a voe rediet neuze da zilojañ, ar C'hresianed o vont da lodenn su an enez hag an Durked d'al lodenn norzh. E 1983 e tisklêrias al lodenn norzh he dizalc'hiezh (gant an anv [[Republik Turk Kiprenez an Norzh]]) met ne voe anzavet nemet gant Turkia.\nHervez ar gwir etrebroadel emañ an enezenn e dalc'h '''[[Republik Kiprenez]]''', met rannet eo an enez etre div lodenn abaoe [] p'eo bet aloubet ar rann [[biz (roud-avel)|viz]] gant arme [[Turkia]].▼\n▲Hervez ar gwir etrebroadel emañ an enezenn e dalc'h '''[[Republik Kiprenez]]''', met rannete eogwirionez ann'eus eneznemet etreal lodenn su hag a zo e dalc'h ar republik-se. Ouzhpenn d'an div lodenn abaoenorzh []ha p'eosu betez aloubeteus ardaou ranndakad [[bizsoudardel (roud-avel)|viz]]dalc'het gant arme [[TurkiaBreizh-Veur]].\nEvit ar [[riez]], gwelet [[Republik Kiprenez]].\n[[Rummad:Inizi ar Mor Kreizdouar]]\nAdtapet diwar « https://br.wikipedia.org/wiki/Dibar:MobileDiff/1271651 »


Pajenn:Troude ha Milin - Ar marvailler brezounek.djvu/8 - Wikimammenn\nz-ho petra eo giz prezeg ar Vretouned etre-z-ho hag ann traou kaer a zo er brezounek, a zo kemend hag a ranker.\nPiou ar re-ze a zo hano anezho gant marvaillerien Breiz ? Ann Aotrou Doue, ann elez, hag ar zent ; ann den atao hag ann drouk-spered aliez ivez, al loened braz ha bihan, ha traou all zo-mui-ken ne d-euz bet biskoaz anezho, nemet e sperejou a zo.\nE-touez kement-se a draou a zo er marvaillou, dibaot eo ne ve ket gwelet enn-ho ar re vihan, ar re baour, ar re reuzeudik o tont, goude eur bern poaniou, da veza braz, pinvidik, euruz.\nKement-se a ziskouez, e gwirionez, kaloun vad tud hor bro : karet a reont kaout truez oc’h kement a zo stag ar boan out-ho, ha lakaat ar fisians da ziwana enn ho c’haloun.\nAr re a zispleg ho marvaillou d’ar re all e Breiz, n’ho deuz ket kavet ho-unan ar pez a lavaront. Traou int, eur c’halz anezho, hag a dle beza koz ha bet klevet a rumm da rumm gant ar re goz, ha bet e gwerz, enn amzer a zo bet, eunn darn anezho ivez.\nMarvaillerien a zo hag a laka a-wechou daou pe\nAdtapet diwar « https://br.wikisource.org/w/index.php?title=Pajenn:Troude_ha_Milin_-_Ar_marvailler_brezounek.djvu/8&oldid=144387 »


Waten - Wikipedia\nAnv izelvroek Waten\nAnv ofisiel Watten\nEtrekumuniezh Communauté de communes de la Colme\nKod INSEE 59647\nKod post 59143\nMaer Daniel Deschodt\nGorread 7,32 km²\nLed 50° 50' 01" Norzh\nHed 02° 12' 48" Reter\nUhelder kreiz 55 m\nUhelder brasañ 73 m\nPoblañs hep kontoù doubl 2 724 (2006)\nStankter 372 a./km²\nLec'hienn ar gumun Watten\nWaten (e flandrezeg kornôgel:Wotten, e galleg:Watten ) a zo ur gumun eus ar Westhoek e Flandrez Frañs, e departamant Norzh, e Hanternoz Bro-C'hall.\n2.1 Bez ar C'hommonwealth e bered ar gumun\n1072: krouidigezh an abati Saints Nicolas et Riquier.\nMilourion eus Waten marvet er brezelioù bed: 89 er Brezel-bed kentañ, 18 en eil hini.\n3 a viz Gwenholon 1939 - 23 a viz Mae 1940: soudarded an tirlu gall diazezet e Waten, hag un unanad ijin-brezel eus lu ar Rouantelezh-Unanet a zeu ivez.\nMae 1940, Emgann Waten: gant ar soudarded eus ar Rouantelezh-Unanet eo distrujet ar pont doubl dreist d'an Aa d'ar 24. Kregiñ a ra an emgannoù etre ar C'hallaoued hag an Alamaned evit daleañ ar re-mañ ha gounit amzer evit ma c'hellfe ar soudarded eus Breizh-Veur hag eus Bro-C'hall kelc'hiet gant an armeoù alaman achap dre Zukark. An difennourion ziwezhañ a voe tapet da brizonidi-vrezel gant an Alamaned d'ar 26 tro 6 eur beure er Sal Sant-Jili .\nBombezadegoù: bombezet e voe Waten gant ar Re Gevredet e miz Here 1941 hag e miz Eost 1943. E 1944 e voe graet bombezadegoù stank e mizioù C'hwevrer, Meurzh, Ebrel, Mae hag Even 1944 gant ar Re Gevredet abalamour d'an diazlec'h bannañ fuc'helloù V1 a oa bet savet e Koad Waten d'an Alamaned ; d'ar 6 a viz Ebrel, 12 B-24 eus Eighth Air Force eus United States Army Air Forces, gwarezet gant 27 P-47, a dizh o falioù er gumun . 36 den nann-soudard a voe lazhet gant ar bombezadegoù er gumun; siviled all eus Waten a varvas abalamour d'ar brezel: daou e ti-gar Hazebroek gant ur vombezadeg, pevar gant tarzhadennoù e mirlec'hioù tennoù, daou all e Servij al Labour Ret en Alamagn ha div vageerez e bourzh an Henriette.\n6 a viz Gwenholon 1944: dieubet eo Waten gant al lu kanadian.\nTour an abati\nIliz katolik Sant Jili\nUhelvos e keur iliz katolik Sant Jili\nAl Lenn C'hlas\nUr milour eus ar Rouantelezh-Unanet a zo douaret e bered ar gumun. Marvet eo e miz Here 1917, e-pad ar Brezel-bed kentañ.\nWar lez ar stêr Aa emañ Waten.\nEmdroadur ar boblañs 1793-2006Aozañ\n↑ Capitaine Jean-Marie Leveaux, La Bataille de Watten - mai 1940 - Récit de Bataille de Watten et de la prise d'otages - Témoignage de M. Félix Duriez Maire de Watten en 1940, embannet gant kumun Watten\n↑ Bomb Crossbow\n↑ The United States Army Air Forces in World War II\n↑ Capitaine Jean-Marie Leveaux, La Bataille de Watten - mai 1940 - Récit de Bataille de Watten et de la prise d'otages - Témoignage de M. Félix Duriez Maire de Watten en 1940, embannet gant kumun Watten, pajennoù 41 ha 42\nAdtapet diwar « https://br.wikipedia.org/w/index.php?title=Waten&oldid=1861393 »


Ouzh an daol-emgempenn. Emboltred (1909).\nTimbr sovietek (1988).\nZinaida Serebriakova, pe Zinaida Yevgenyevna Serebriakova, (Lanceray hec'h anv plac'h yaouank) (Зинаи́да Евге́ньевна Серебряко́ва e ruseg, Зінаїда Євгенівна Серебрякова en ukraineg) ganet d'an 10 a viz Kerzu 1884 ha marvet d'an 19 a viz Gwengolo 1967 e Pariz, zo ul livourez rus, unan eus ar re gentañ da gaout brud.\n2 Bloavezhioù kentañ labour an arzourez\n3 Goude an Dispac'h\nGanet e oa Zinaïda Serebriakova e domani he zud e Neskoutchnoïe (dibreder), nepell diouzh Kharkov, a zo en en Ukraina hiziv. Lanceray zo anv un tiegezh a orin gall, kar d'an tiegezh Benois, lignez brudet a arzourien rus deuet eus Bro-C'hall en XVIIIvet kantved. He zad-kozh a-berzh mamm e oa an tisavour Nicolas Benois, hec'h eont e oa al livour Alexandre Benois, diazezer ar Mir Iskousstva. He mamm, Benois hec'h anv plac'h yaouank, a oa dornet mat da dresañ hag he zad, Eugène, a oa kizeller. Ken donezonet all e oa he breudeur : Eugène Lanceray a oa kizeller ha livour am part ha Nicolas Lanceray un tisavour enoret. Kar a bell dezhi e oa Peter Ustinov, an aktour saoz ha rus.\nGoude dezhi kuitaat lise ar merc'hed e 1900 ez eas d'ur skol-arz savet gant ar briñsez Maria Tenicheva, he devoa un domani e Talachkino ma vode arzourien en-dro dezhi. Kelennet e voe Zinaida gant Ilya Repine.\nEr bloavezhioù 1902-1903 e veajas en Italia hag en 1905-1906 e teuas da chom da Bariz. Eno e studias en Académie de la Grande Chaumière. nevez dimezet e oa d'he c'henderv-kompez Boris Serebriakov, a vo ijinour an hentoù-houarn en Impalaeriezh rus.\nBloavezhioù kentañ labour an arzourez[kemmañ | kemmañ ar vammenn]\nGoude an Dispac'h[kemmañ | kemmañ ar vammenn]\nAn ti-kartoù (1919)\nE ti he zud e Neskoutchnoie edo Zinaïda Serebriakova pa grogas Dispac'h Here. Bac'het e voe he gwaz, ha mervel a reas gant ar vrec'h zu en dije tapet er c'harc'har.\nAet da baourez goude ma voe kemeret madoù an tiegezh gant ar stad ha diarc'hant en em gavas an intañvez gant he fevar bugel hag he mamm glañv. Paouez a reas gant an eoullivañ evit tresañ, gant ar c'hreion\nMervel a reas Zinaida Serebriakova e Pariz d'an 19 a viz Gwengolo 1967 en he 82 vloaz. Beziet eo e bered rus Sainte-Geneviève-des-Bois e Sainte-Geneviève-des-Bois, en Essonne.\n↑ Hec'h anv gwreg a vez skrivet Serebryakova alies, hag hec'h anv plac'h yaouank Lansere a-wechoù (Лансере, e ruseg hag ukraineg). Sinañ a rae hec'h oberennoù pe Z. Serebriakova pe e lizherennoù kirillek, hag a-wechoù e skrive Serebriakoff (Rusakova 2006). En he ziegezh e veze graet Zika ha Zina anezhi(Serebriakova 1987).\nAdtapet diwar « https://br.wikipedia.org/w/index.php?title=Zinaida_Serebriakova&oldid=1974012 »


Gwer-Liger - Wikipedia\nKK Bro Ankiniz\n4 717 ann. (2018)\n47° 23′ 43″ Norzh\n1° 06′ 23″ Kornôg / 47.3951537, -1.1063576\nbihanañ 5 m — brasañ 80 m\nGwer-Liger (Vair-sur-Loire e galleg) a zo ur gumun eus Breizh, e kanton Ankiniz, e reter departamant Liger-Atlantel. Krouet eo bet d'ar 1añ a viz Genver 2016, o vodañ kumunioù Arned ha Sant-Ervlon-ar-Roz.\nDont a ra an anv ofisiel Vair eus anv kastell Plessis-de-Vair (pe « château de Vair »), en Arned, ma oa diazezlec'h markizelezh Châteaufromont en XVIIIvet kantved, enni an div gumun hag ivez hini La Rouxière (a zo bet staget ouzh kumun nevez Ligeraosant).\nEmañ ar gumun war lez hanternoz al Liger, 50 km er reter da Naoned, 7 km er reter da Ankiniz ha 47 km er c'hornôg da Angers.\nEn-dro dezhi emañ kumunioù Ankiniz, Ar Roc'h-Wenn ha Loireauxence en Bro-Naoned, Mauges-sur-Loire hag Orée-d'Anjou en Anjev, en tu all d'ar stêr.\n9 Genver 2016 → bremañ Éric Lucas Tu-dehoù diseurt\n↑ (fr) Arrêté préfectoral du 29 octobre 2015 portant création de la commune nouvelle de Vair-sur-Loire.\n↑ « Pourquoi avoir choisi le nom de Vair-sur-Loire ? », Ouest-France, 7 Here 2015}}\n↑ (fr) « Éric Lucas, premier maire de Vair-sur-Loire », Ouest-France, 11 Genver 2016.\nAdtapet diwar « https://br.wikipedia.org/w/index.php?title=Gwer-Liger&oldid=1778835 »\nDernière modification le 29 Kzu 2017, à 17:01\nKemmoù diwezhañ degaset d'ar bajenn-mañ d'an 29 Kzu 2017, da 17:01.


Pajenn:Milin - Penaos karet Jezus-Krist.djvu/160 - Wikimammenn\nPajenn:Milin - Penaos karet Jezus-Krist.djvu/160\nho taouarn, o va Jezus, d’e-hoc’h hep-ken e fell d’in beza, hag enn eur c’houzanv pep tra evid-hoc’h, ne fell d’in mad e-bed nemed-hoc’h. Gwerc’hez santel, Mamm va Zalver ha va mamm ive, Mari, ho karet a ran hag enn- hoc’h ema va fisianz ; astennit d’in ho tourn trugarezuz, epad ma vezin o vale dre hentchou poaniuz ar vuez-man.\nAn hini a gar Jezus-Krist ne fell d’ezhan netra all e-bed nemet ar pez a fell da Jezus.\n1. — Ar garantez a zo atao gant ar Wirionez ; gouzout a ra ez eo Doue ar mad ne d-euz nemet-han, hag ec’h argarz an droug a zo a-enep da Zoue ha ne blij netra d’ezhi kement hag ober ar pez a fell da Zoue. Dre-ze, an den a gar Doue ne ra forz euz ar pez a lavarer anezhan, ne zonj nemet da blijout d’an Aotrou-Doue. Ne d-euz den hag a ve ker karet gant Doue ha ma ’z eo an hini a zo he aked kerzet gant hent ar wirionez, ha ne ra van nag euz ar pez a lavar pe a grad an dud diwar he benn, nag euz av pez a reont d’ezhan.\n2. — Lavaret ez euz bet ama diaraok ar wella stad hag ar zantela evit eun ene a zo\nAdtapet diwar « https://br.wikisource.org/w/index.php?title=Pajenn:Milin_-_Penaos_karet_Jezus-Krist.djvu/160&oldid=137061 »


Un dachenn emgann eo sujed ar yezh e Katalonia-ar-su. Betek-henn e veze roet sujedoù an arnodennoù skol e katalaneg nemetken.\n« Yezh pennañ » ar skol e oa ar c’hatalaneg hervez al lezenn. Hogen, ar bloaz-mañ eo bet savet klemm dirak al lez-varn gant ur gevredigezh spagnolour. Alese eo bet rediet ar Generalitat da ginnig sujedoù e spagnoleg ivez. Met profitet he deus ar melestradur katalan evit kinnig ar sujedoù en… okitaneg Aran war briz ! Ofisiel eo an araneg e Katalonia-ar-su a-bezh abaoe 2006 met pell e oa Yann diouzh e gazeg c’hoazh evit ma vefe divyezhek da vat paperachoù ar melestradur hag ar skolioù. E 2017, Lourdes Bruna, ur studierez aranez, he doa respontet en araneg d’un arnodenn, hag ar wech gentañ e oa. Un taol rezistañs e oa bet d’ar mare-se ha mont a reas an traoù war-raok diwar an taol-se. Bremañ e tle an holl sujedoù bezañ kinniget en okitaneg er C’hatalonia.\nDiwar ar 500 studier o deus tremenet un arnodenn skol ar bloaz-mañ, 67 o deus goulennet o sujedoù e spagnoleg. Ne ouzer ket pet o deus graet kement-all en okitaneg avat.


Buhez ar Zent. pages 49, 50, 51. Encyclopédie Marikavel.\npages 49, 50, 51\nSant POL (ermit 229-342) ha Sant ANTON (abad 251-356)\nPol a oa ginindik eus an Thebaïd. Ugent vla, pe war-dro,an evoa, pa stagas an impalaer Des, er blavez 250, d'ober brezel d'ar gristenien. Tec'hel a reas da gentan war- ar mêz, en eun ti distro; mes abarz nemeur, o santout ne oa ket eno c'hoaz sur awalc'h eus e vue, en em dennas war eur mene ha ne oa den ebet o ohom endro d'ezan. O vezan êt dôn, eun devez, en koajou ar mene, e kavas eur roc'h-toull, gwaskedet brao gant skourrou eur ween-balmez, hag eur feunteun dour-sklêr en he c'henver. O welet eul lec'h ken distro diouz trouz ar bed, Pol, ha ne oa ket war e gentan tanva eus an dousder a gaver o vevan gant Doue hepken, a zantas o kreski en e galon ar garante evit ar vue a ermit. « Ar c'havarn-man, emezan, a zo eul lojeiz grêt evidon gant providans Doue. » Hag e reas e zonj da chom eno ar rest eus e vue.\nAdalek neuze, e lakas e amzer da dremen en e spered perfeksionou an Otrou Doue ha gwirioneou ar relijion. N'evoa ken magadurez nemet frouez ar wezen-balmez; he deliou a zervije d'ezan da wiskarnant. Pa oa deut d'an oad a dri bla ha hanter-kant, Doue, evit diskouez ar zoursi a gemer eus ar re a zilez pep tra dre garante evitan, a lakas eur vran da zigas d'ezan bemde eun hanter-bara, evel gwechall d'ar profet Elias. Ar burzud-ze a badas betek fin e vue. Pol a vevas eno dek vla ha pevar-ugent, hep bezan anavezet gant den. Mes arôk fin e vue, e falvezas gant Doue hen rei da anaout d'an dud.\nE oa an ermit santel gant e drizek vla ha kant, pa deuas da welet anezan, renet gant Doue, an abad Anton, hag a veve gant e venec'h pell diouz trouz ar bed. An daou zant en em anavezas hag a lavaras o hano an eil d'egile, daoust n'o devoa 'n em welet biskoaz. Epad ma komzent etreze eus a dreo an nenv, en harz ar feunteun, e tiskennas ar vran, evel kustum, hag e lakas dirake eur bara en e bez.\n« Gwelet madelez Doue, eme sant Pol; tri-ugent vla 'zo, al lapous-ze a zigas d'in bemde eun hanter-bara; hirie zo gantan eun dorz a-bez, abalamour d'ac'h. »\nGoude bezan trugarekaet Doue, ec'h azezjont da brejan, ha goude o fred e tremenjont an noz o pedi.\nAn de warlerc'h, sant Pol a lavaras da zant Anton :\n- Me zo prest da vervel, ha c'houi ' zo digaset aman evit ma bezian.\nSant Anton a deuas an daerou en e zaoulagad.\n- N'am dilezet ket, emezan, pe kentoc'h, goulennet evidon ar c'hras da vervel ganac'h !\n- Nan, eme Bol, arabad eo d'ac'h klask ho mad hoc'h unan, muioc'h eget gloar Doue; ho tiskibien o deus ezom ac'hanoc'h. Ar pez a c'houlennan diganac'h eo mont da gerc'hat ar vantel bet roët d'ac'h gant an eskob Athanas, evit ma c'hellfet sebelian enni ma c'horf.\nGoude bezan poket da zaouarn an ermit, hag o gwalc'het gant e zaerou, Anton a zizroas d'ar gêr hag a lavaras d'e venec'h : « Siouas d'in, me ne don nemet eur pec'her ! N'on ket din da zougen an hano a vanac'h ! Gwelet am eus ar profet Elias ! Gwelet am eus sant Yan-Vadezour er gouelec'h. »\nNe lavaras ket hirroc'h. Kemer a reas ar vantel, hag hen adarre en hent etrezek ar mene. E keit ze, sant Pol a deuas da vervel, ha sant Anton a welas anezan o pignal en nenv, en kreiz eur sklerijen gaer, hag eun niver bras a êle endro d'ezan. Neuze en em strinkas d'an douar, en eur lavaret : « O ma zad, perak ma dilezel evelse ? Ha red e oa d'in-me oc'h anaout ken divezat evit ho koll ken abred? » Pa zigouezas er c'havarn, e kavas korf ar zant war e zaoulin, e zaoulagad hag e zaouarn savet warzu an nenv.\nGwiskan a reas d'ezan ar vantel a oa deut gantan, ha goude bezan kanet psalmou, herve kustum an Iliz, ec'h eas da lakat ar c'horf en douar. O vezan ma 'n evoa benveg ebet, e oa nec'het awalc'h o klask gouzout penôs dont a benn d'ober ar be; mes en eun tol, e welas daou bez leon o tont d'ar red eus dônder ar c'hoat, o mouenv oc'h hinjan gant an avel. Gourvez a rejont eur pennad e-tal ar c'horf maro, en eur yudal, evel m'o dije c'hoant da ober kanvou d'ar zant. Goude-ze, gant o ivinou, e rejont eun toull eus ar vent a oa ezom, hag eur wech binniget gant sant Anton, en em dennjont adarre.\nAn abad santel a gemeras ar zaë an evoa grêt sant Pol gant deliou palmez, hag eur wech dizro d'e vanati, ne vankas gwech ebet d'hen gwiskan da oueliou Pask ha Pante-kost, epad ar pevarzek vla ma chômas war an douar warlerc'h e vignon. Mervel a reas er bla 356, tremenet e gant vla gantan ive.\nAr zent a dec'he eus ar bed da glask peuc'h ar c'hoajou ha sioulder ar meneiou, d'eze da c'hallout bezan en o retrejou, pell diouz an dud ha tost da Zoue, rak Doue n'eman ket en kreiz an drouz, non in commotione Dominus.\nEun dra vat eo evidomp ive en em denn, eur wech an amzer, pell diouz hon zreo hag bon zud, da dremen eun nebeut deveziou er retred.\nMa zo enhbon bue dremenet eun dra bennak o c'hlazan ac'hanomp; en bon bue a vreman, eun tech bennak n'omp ket evitan ; en hon bue da zont, eun anken bennak ouz hon gedal....., greomp eur\nEr retred, Doue a astenn an dorn d'an den da vale drantoc'h war an hent mat.\nNag a zent a zo breman er baradoz, ha n'emaint eno, nemet dre m'o deus grêt eur retred vat !\nDeomp d'ar retred, eur wech an amzer !


En eur moment ê tréménet : An daon den clanv zo iac'h rentet. Commanset ho daou da reuval, Hag ar c'habiten da lêwial. En eun instant ec'h int rentet En bord Camarel, tal ar verred. Goude ec'h ejont assamblès Da drugarècad ar Werc'hès. P'arriaz an dé, teuaz eur bêlec Ewit lared an ofern bred.\nHag ar pemp den a zo cavet Ouz dor ar chapel daoulinet, Ha dirag an all deuz declaret Ar miracl grêt en ho andret.\nEn bourg Planiel rer an offis Ha Camarel zo hanvet ar Goz-Iliz. Breman holl dud iaouanc ar vrô A zo ho fians tout eno. Ewit ober ho béaj mad, Zoudarded ha martolodo Da c'houll graz da retorn d'ho bro.\nEun tam zo, en amzer dréménet, Ec'h ê bet ar chapel batisset. Beza a zo tud ebars er bed A greiz an noz ho deuz gwélet An daou c'holo tout war ho giz Dre ust ar mor d'ar Goz-Iliz\nElle ne se rappelle pas autre chose de cette longue gwerz qui a été imprimée.\n(Chanté par Béatrice)


Korn ar re yaouank – Page 32 – Radio Kerne\nCategory: Korn ar re yaouank\nAr vuhez er skolaj\nEr sizhun mañ e vo kavet b’an abadenn un atersadenn eus skolajidi 6vet Skolaj Diwan Jakez Riou. Aet eo Glenn da c’houlenn diganto penaos e yae an traoù ha penaos en em santent goude tri miz b’ar skolaj. Selaouet e vo ur gontadenn ivez, hini Ulis tennet eus mojennoù an henamzer Gresian. Ur rekipe a vo roet deoc’h ivez, penaos fardañ ur c’hake bananez gant karambar !\nRadio skolaj !\nHiziv e vo klevet ganeoc’h Radio Skolaj, un troc’h en abadenn graet gant 3idi Brizeux, ur seurt “ober-goap” ouzh ar radio ! Mod-all e vo klevet kaoz eus Sinéad O’Connor gant Morgane. Selaouet e vo ur gontadenn ha desket e vo un nebeut traoù diwar-benn an huñvreoù.\nAet eo Glenn da goulenn gant ar vugale petra a rae aon dezho, evit se eo aet da welet bugale skol diwan tregon.\nSealouet e vo ur gontadenn gant Nolwenn Korbell.\nDa heul arzhed ar skorf gant “La maison des bisous”.\nHag ur rekipe : Rozennoù traezh chokolad.\n… hag ur sandwich robod !\nGant Morgane ha Glenn !\nAn atersadenn : Aet eo Glenn daved skolajidi divyezhek skolaj Brizeux e Kemper evit goulenn diganto o soñjoù diwar-benn an dazont.\nSonerezh : Domo arigato Mr.Roboto gant ar strollad Styx hag an eil : Arcades gant C2C.\nKeleier ar vugale : Morgane a gaozeo deoc’h diwar-benn arloadoù (applications) nevez a c’hell sikour ar gerent da verañ o bugale, pelec’h emaont, piv o deus galvet ha memes lazhañ an hezoug ma ne vez ket respontet gant ar vugale…\nAr rekipe : Ur robod sandwich deuet eus an dazont evit bezañ debret ! Selaouit ouzh an abadenn evit gouzout penaos ober !\nDistruj #9 : Ar spi hag ar c’hengred\nTi-jean l’horizon (récolté en Martinique)


Kaozeal:Unix - Wikipedia\nDilec'hiet diwar Kaozeadenn Implijer:Jañ-mai[kemmañ ar vammenn]\nDeut out da gemmañ gerioù war ar pennad UNIX hag e lavarez eo evit "eeunañ" ar c'heriaoueg. Da skouer 'teus lakaet "lavar" evit "langage informatique". Ur ger arall 'zo hag a zo reishoc'h hogen dreist-holl azasoc'h ouzh 'langage info." : areg.\nSed aze dres ur luziadenn diezhomm. Ma oar an dud ez eus diforc'hioù etre lavar an dud hag hini an ardivinkoù, e yezh ebet ne implijer gerioù disheñvel evit komz deus an eil hag egile. Abanna (lezanv Guy Etienne) her anavez e-unan e-diwezh pennad "langage de programmation" [GEST] (teskanv Geriadur ar stlenneg). Ma komzer e saozneg eus "natural language" ha "programming language". Perak e rankfe ar brezhoneg, ur yezh m'eo diasur e saviad evel a ouzomp, bezañ finoc'h eget yezhoù a zarempred etrebroadel ? Jañ-Mai 27 Du 2006 da 17:19 (UTC)\nRed eo d'ar brezhoneg diorren ma ne fell ket dimp e chomfe ur yezh diazas ouzh an ezhommoù a-vremañ. Ha "diorren" a zo war an dro he finvidikaat. Arveret e vez just a-walc'h un holloueziadur da zeskiñ gerioù nevez, da binvidikaat ar yezh arveret gant ar re a fell dezhe azasaat o brezhoneg ouzh ar bed a-vremañ. Ouzhpenn-se e vez arveret ar gerioù implijet ganin a oa bet danzeet gant Preder evit treiñ meur a veziant evel da skouer "OpenOffice.org".\nHa n'eo ket souezh, pa 'z eo unan eus troereien an Drouzig, hag o c'huzulier yezhel war brim, un ezel eus Preder (her sammañ a ra). A-hend-all, troidigezhioù graet gant tud all (re g-KDE, levrioù MicroApplication, lec'hiennoù Euroseek, Google, ar merdeer Opera, Gnome... e-touez reoù all) o deus puñset gant muioc'h a zamant e [GEST] Jañ-Mai 27 Du 2006 da 17:19 (UTC)\nNeuze ? Petra e fell dimp e vefe ar brezhoneg en dazont ? Perak 'ta bezañ aon dirak ur sapres trevell hon eus d'ober da lakaat ar brezhoneg da vezañ ur yezh arnevez.\nArabat vije barnañ mennadoù an dud diwar un treuzintent. Me ivez 'fell din e yafe hor yezh war-raok, hag e c'hallfer displegañ enni kement tachenn 'zo eus ar vuhez a-vremañ. Setu perak em eus kemeret perzh abaoe un toullad bloavezhioù e raktresoù treiñ meziantoù ha lec'hiennoù ar Genrouedad, ha nevez 'zo e Wikipedia. N'eo ket rak an trevell am eus aon ; fellout a ra din e vije lennadus ar skridoù savet ganeomp, ha ne tennfent ket da lod eus skridoù Preder pe Imbourc'h ma taper dishilañ enno ur ger diwar zek, ha pakañ poan-benn pe boan-gof war brim ;-) Jañ-Mai 27 Du 2006 da 17:19 (UTC)\nBrav eo bezañ komprenet gant ar re gozh hogen eo brav ivez (bravoc'h marteze) prientiñ dazont hor yezh evit ar re hec'h arvero a-benn bloavezhioù. --Padraig Marc'heg 24 Du 2006 da 18:26 (UTC)\nPerak 'ta "a-benn bloavezhioù" ? Evit an dud a hiziv an hini e fell din labourat, ha mont pazenn ha pazenn da ambrougañ striv hollek ar bobl brezhoneger evit adperc'hennañ he yezh. Dre glask sevel eskemmoù etre aozerien ha lennerien, o teurel pled ouzh petra zo degemeret ha petra n'eo ket, setu doare an hentenn a fell din lakaat e pleustr. Un tamm disheñvel 'ta deus doare paotred Preder hag a vourr kas da benn o foelladennoù uhel diwar lein o zour ivor ;-) Jañ-Mai 27 Du 2006 da 17:19 (UTC)\nMe 'gav din e ranker bezañ evezhiek-kenañ evit a sell implij an nevezc'herioù en un domani evel hemañ, n'eur ket boas da blediñ gantañ e brezhoneg. Evel just e c'haller silañ hini pe hini, pa ne gaver ger ebet er genyezh evit bastañ d'an ezhomm, met ar blegenn-mañ a rankfe bezañ an hini nemeti. Ar riskl a zo bezañ distaolet gant an dud a youl vat (ne gomzan gant deus ar bismigerien a vo kavet n'eus forzh penaos) dre un reñver a c'herioù dianav. Ha ret eo soñjal, gant an aroueziel m'eo an dachenn-mañ, e teuio tud 'zo da lenn pennadoù a denn d'ar stlenneg evit barnañ doare yezh ar Wikipedia en e bezh. Ur c'hempouez zo bet kavet e tachennoù all, etre derc'hel ur yezh vev ha yac'h eus un tu, ha tapout implijout ur c'heriaoueg spis eus an tu all.\nNe 'gav ket din e rankfed sellet ouzh Geriadur ar stlenneg gant Guy Etienne evel bibl ar Gristenien, al levr peurglok ha difazi. Dav deomp kounaat ez eus ur bredvezeg eus an aozer, neket ur stlennegour. A zo muioc'h, kaset en deus e damm labour da benn e-unan-penn. Kement-se ne lavaran ket evit teurel dismegañs war e oberenn, met evit ma vo degemeret evel ma tellez : ur vammenn e-touez reoù all, peadra da bourchas diskoulmoù a-wezhioù. Ne vije ket fall derc'hel kont ivez eus al labourioù all bet kaset da benn en dachenn, an troidigezhioù meziantoù pergen, evit sklêrijennañ an dibaboù geriaouiñ.\nDre vras an hent dibabet gant an Ofis en hevelep degouezh eo an hini a erbedan heuliañ, da lâret eo :\nober gant gerioù hollanavezet ar genyezh kement ha ma c'haller (implijer vs. arveriad, urzhiad vs. arc'had, ) ;\nstadañ ha kadarnaat (nemet ha diboell e vefe) an dibaboù geriaouiñ bet graet endeo ;\nmirout an nevezc'herioù evit kealioù dibar d'an dachenn (sk. reizhiad korvoiñ, kempuner), en ur ober en doare ma vo degemeret ar ger (dre e implijout en ur gendestenn sklaer, pe menegiñ ar ger kevatal e saozneg ha/pe e galleg ar wezh kentañ ma reer gantañ).\nJañ-Mai 24 Du 2006 da 11:01 (UTC) G.S.: ijinour war ar stlenneg eo va micher, labourat a ran war reizhiadoù Unix dres, Solaris ha Linux pa lavarin mat...\nN'on ket ijinour, ne lennin ket pennadoù ar stlenneg gwall alies, met un dra a zo sur: n'eus levr ebet a vije santel na sakr: nag ar Bibl, na hini ebet all. Neuze e savan a-du gant JM.Bernez Bernioù 24 Du 2006 da 13:18 (UTC)\nMe kenebeut n'on ket ijinour hogen e soñj din e ranko diorren ar yezh war an dachenn deknikel.\nUn tamm arvarus e kavan skrivañ war un domani n'anavezer ket mat. Taolet 'm eus ur sell war ar c'hemmoù diwezhañ 't eus degaset an dibenn-sizhun tremenet, ha traoù 'zo 't eus ket intentet fraezh, evit a sell istor Unix da skouer. Unix zo deveret eus Multics goude ma vije en em dennet AT&T diwar ar raktres, ha n'eo ket ar c'hontrol. N'haller ket ober anv a Unix a-raok an hañv 1969. Deiziad ar 1añ a viz Genver 1970 n'eo ket hini ganedigezh ar reizhiad, n'eo ken gwerzh izelañ ar varienn eur war ar reizhiad (da lavaret eo n'oufe ket ar reizhiad merañ restroù bet ganet a-raok)... Anavezout a ran mat a-walc'h istor Unix, ha entanet on gant ar reizhiad-se abaoe pellik, setu on mennet da gemer perzh evit sevel ha gwellat ar pajenn-mañ. Reizhañ a rin ar fazioù, ma n'out ket enebet. Ma soñj a oa treiñ diwar ar bajenn saozneg, en ur ouzhpennañ munudoù diwar pajennoù all, kentoc'h eget skridaozañ diwar netra evel out kroget d'ober war a seblant. Jañ-Mai 27 Du 2006 da 17:19 (UTC)\nRoll un holloueziadur a zo just a-walc'h lakaat an dud da binvidikaat o yezh en ur dizoloiñ traoù diwar tra pe dra pe azasaat ar yezh anavezet hag implijet gante (evel evidon-me, brezhoneger eus bro Dreger) ouzh ezhommoù spesadel ar bed arnevez ha teknikel. Ya gwir eo, e c'hell dipitañ tud un doare re "vodern" da skrivañ ; setu perak e rankomp lakaat muioc'h a erenoù war ar gerioù nevez d'o displegañ hag o lakaat da vezañ anavezet hag arveret tamm ha tamm (gallout a reer ivez marteze lakaat an daou stumm brezhoneg, pa vez, eus ur ger teknikel saozneg pe c'halleg evel da skouer : "goulev/programm") . Ur sapres labour prizius a vez graet gant Ofis ar Brezhoneg hogen ul labour ken prizius all e vez graet gant Preder ivez !\nUr si a gavan gant doare labourat skipailh Preder avat : labourat a reont etrezo en o c'hornig, pell deus ar metoù a zo e kaoz en o oberennoù. Er c'hontrol e klask an Ofis bodañ holl aktourien ur gennad evit kavout ar poent hag ober kinnigoù. Tabut a sav a-wezhioù en eil degouezh, met da nebeutañ ez eo a-raok embann tra pe dra, neket war-lerc'h ! Jañ-Mai 27 Du 2006 da 17:19 (UTC)\nN'eus ket levr sakr evit Wiki, goût a ran, n'on ket deut sot tudoù !! Hogen e fell din nemetken (en ur dremen eurvezhioù hag eurvezioù) kemer perzh e diorren ur yezh ha n'am bije ket c'hoant e vije-he o vont da get ablamour ma vije diazas ouzh an ezhommoù a-vremañ. Ur roll pedagogiezh hon eus neketa ? Er meziantoù bet troet e brezhoneg, ez'eus ur bern gerioù o tont eus "geriaoueg ar stlenneg" savet gant Etienne Etienne (arf) ; neuze, daoust ne rankfemp ket boazaat an dud d'ober gante en ur o deskiñ dezhe ? Met bon, mar fell deoc'h hag evit paouez gant seur tabut, e lakain un tammig nebeutoc'h a vrezhoneg "re" arnevez hiviziken em fennadoù teknikel.... hag e savin muioc'h a bennadoù bihan da reiñ ster ar re implijet (evel 'meus graet evit da skouer "meziant", "periant" pe "ketal arveriad" hogen gant gerioù boutinoc'h marteze...ha graet e vo evit "goulev", "stael", "erounit" (implijet e OpenOffice.org) ha kement 'zo...) pe lakaat ar ger boutinoc'h e-kichen hini dianavezetoc'h\nPrest on neuze da genderc'hel gant ar pennad UNIX o terc'hel kont eus an adverkoù-se. Gant ma gwellañ gourc'hemennoù (hag am digaresit da vezañ bet dipitet un tammig pa n'am boa ket lennet a-raok ar pennad war "kaozeadenn" (n'on ket c'hoazh boazet gant an holl doareoù Wiki)--Padraig Marc'heg 25 Du 2006 da 06:14 (UTC)\nC'h' in da zaskemmañ pep pennad savet ganin d'eeunañ o c'hompren (o lakaat da dalvezout an adverkoù a-us). Lezit 'ta un nebeut sizunvezhioù din d'hen ober ....mersi bras deoc'h --Padraig Marc'heg 25 Du 2006 da 10:54 (UTC)\nEvit pezh a sell ouzh ar pennad diwar-benn UNIX ec'h az lezan laouenn da genderc'hel ganti pac'h out un arbennigour war ar gennad-se hogen evelkent ne zeue ket ma zamm labour "diwar netra"!. Dit da c'hoari bremañ, me 'meus poan siwazh gant ar saozneg hag ne 'meus ket an amzer d'e zeskiñ....dibabet kentoc'h da zeskiñ en un doare damzeread yezh ma bro ha d'e zeskiñ d'am zro d'am bugel yaouank...digarez.\nKudenn 'bet, derc'hel a rin da gas al labour war raok. Evit a sell ar saozneg : lingua franca ar stlennegourien eo, sed pa 'z eur war ar vicher eo un tamm aesoc'h intent al luc'haj. Bugale ivez am eus ha treuskas ar yezh dezho n'eo ket ar pep diaesañ : ober ma rafent implij anezhi, eno emañ an dalc'h ! Lakaat en o c'herz ur benveg evel Wikipedia a c'hell o skoazell da vont pelloc'h ganti, just a-walc'h...\nUr goulenn 'meus evidout ivez : penoas 'ta dont a-benn da gaout ar CDoù Ubuntu e Bzh pe bellgargañ ar reizhiad korvoiñ-se (labouret 'moa eurvezhioù hag eurvezhioù d'en em stummañ gant ar soñj da vezañ ardead (pe merour) (ne oan ket bet betek penn ar jeu...) war ar reizhiad LINUX 2 vloaz 'zo ; dijoñjet 'meus traoù abaoe siwazh hag emaon e-sell bremañ kregiñ e-barzh en-dro hogen e brezhoneg ar wech-mañ ?) --Padraig Marc'heg 27 Du 2006 da 19:10 (UTC)\nEvit a sell ouzhin, n'am eus ket staliet c'hoazh troidigezh vrezhoneg Ubuntu, graet am boa gant ur CD ezkarget diwar lec'hienn-greiz Ubuntu :\nPajenn ezkargañ Ubuntu\nWar ar bajenn da heul avat ez eus anv eus ur CD Ubuntu brezhoneg ez bev (live-CD, da lavaret eo a c'hall seveniñ -- pe erounit mar karez -- hep bezañ bet staliaet war ar bladenn galet). An hini en deus e brientet a zo tomm ouzh ar yezh, met n'he c'homz ket c'hoazh, setu perak eo savet ar bajenn e galleg... Bezet a vezo, pa n'en deus ket kavet a herberc'hier, kinnig a ra kas ur CD d'an neb a c'houlenno. Sellet ouzh :\nPajenn live CD Ubuntu-br\nAr perag har ar penaos a zo displeget er forom m'emañ e chomlec'h da heul :\nKaozeadenn a-zivout live CD war Ubunty-br.net\nDafariaded - Dafariadoù[kemmañ ar vammenn]\nMe soñj din e ranker lakaat kemm etre ar boudoù bev (liester -ed) hag an traezoù (liester -où). Da skouer e c'heller lenn war geriadur an Here ur pennad kannerez -ed : Plac'h a zo he micher kannañ an dilhad , hag ur pennad all kannerez -ioù : Ardivink da gannañ an dilhad. Setu e kinnigan ober gant al liester dafariadoù evit un dra a rank chom en e renk : hini an ardivinkoù :-)--Yun 4 Kzu 2006 da 14:13 (UTC)\nAdtapet diwar « https://br.wikipedia.org/w/index.php?title=Kaozeal:Unix&oldid=461410 »\nKemmoù diwezhañ degaset d'ar bajenn-mañ d'an 8 Meu 2009, da 05:32.


Koñchoù born tennet eus ur c’helorn\nTroet eo Breizh war an traoù burzhudus, gant-se eo bet a-viskoazh bro ar gonterien. Dastumet eo bet ar marvailhoù a veze kontet da-geñver ar beilhadegoù, kuit d’an dud d’ankouaat ez eus evit gwir eus an diaoul, an Ankoù, an nerzhioù dreistnaturel pe ar mein ganto galloudoù kuzh. Prouennoù a gaver e lec’hioù zo ! Roet e vez buhez d’ar c’hontadennoù-se en-dro da-geñver nozvezhioù pe festivalioù.\nD’an istorioù da chom bev\nDesket e veze ar c’hontadennoù dre gomz a rummad da rummad, en-dro d’ar siminal. Dastumet e voe un toullad mat anezho gant Kervarker, kuit dezho da vont da goll, ha bodet e voent gantañ e Barzaz Breiz, embannet e 1839. Klokaet e voe al labour-se gant ar barzh Anatol ar Braz.\nAn Ankoù, un haroz nes\nSantout a reer ur seurt nested etre ar Vretoned hag ar marv, dre lidoù hag un doare da zegas da soñj ingal.E-kerzh nozvezh Nedeleg e vez klevet ar vartoloded beuzet er mor o kanañ e bae an Aon. Da zeiz Gouel an Hollsent e vez lezet krampouezh a-gostez evit an Anaon kollet. Met an hini a ra ar muiañ a aon eo an Ankoù. Dont a ra ar skeledenn-se, en em c’hronnet en he c’hap ha ganti ur falc’h troadet war an tu-gin, da gerc’hat ar re a zo oc’h ober o zalaroù. Gwell d’an den chom kloz er gêr pa glev karrigell an Ankoù o wigourat.\nKounnar ur ramz en Uhelgoad !\nNa selaouit ket ar pezh a lavar an douarourien. Gant Gargantua e oa bet krouet Kleger an Uhelgoad, anezhañ ur wrac’hellad reier ront, lec’h ma tremen ar Stêr Arc’hant. Abalamour n’en doa ket kavet mat ar pred a oa bet servijet dezhañ gant tud ar barrez en doa taolet ar ramz bili bras-spontus warno diwar arvor Bro-Leon.\nPeulvanoù o galloudoù burzhudus\nAn hini a zeu a-benn da risklañ 7 gwech diouzh renk war ur peulvan hep en em grafignat, a gavo un danvez-pried hep mar ebet. E Karnag eo mat d’ar c’houbladoù redek en-dro da Vaen Kerderv : evel-se o dez muioc’h a chañsoù da gaout bugale. E lec’hioù all ez eus kalz a beulvanoù hag a vije tud difeiz troet da vein.\nNe vez ket kontet an nozvezhioù kontañ ken !\nAozet e vez ur bern abadennoù ha festivalioù en ekomirdioù, en ostalerioù, er mediaouegoù… Baleadennoù kontañ e-leizh a vez. E-mesk ar re bouezusañ emañ ar festival Komzioù ar Goañv e Loudieg, Mythos e Roazhon, an Dolgenn Aour e Redon. Konterien zo, e-giz Lucien Gourong, zo erru brudet-mat.\nPenaos lakaat 130 tonenn da fiñval ?\nEn Uhelgoad e c’hallit lakaat ur roc’h dezhi 130 t., ar Maen-Dogan, o pouezañ gant ho piz, tra ken. Gant ma ve kavet ar poent hud ganeoc’h !\nMême si vous n'êtes pas du matin, l'aube sur les Monts d'Arrée vous enchante. La beauté authentique des paysages, la magie des jeux de ...


Bibl/Lizer d’ar Filippied - Wikimammenn\nBibl/Lizer d’ar Filippied\nL. Prud’homme, 1866 (Levr kentañ Eil levr, p. 609-613)\n◄ Lizer d’ann Éfézied. Lizer d’ar Filippied. Lizer d’ar Gollossied. ►\n1. Paol ha Timotéuz, servicherien Jézuz-Krist, d’ann holl zen̄t é Jézuz-Krist péré a zô é Filippoz, ha d’ann diagoned.\n2. Ra vézô gan-é-hoc’h, ar c’hrâs hag ar péoc’h digan̄d Doué ann Tâd, ha digan̄d hon Aotrou Jézuz-Krist.\n3. Trugarékaad a rann va Doué, kenn aliez gwéach ma teû koun d’in ac’hanoc’h ;\n4. Ha bépréd em fédennou é pédann évid-hoc’h holl gan̄t lévénez,\n5. O véza ma hoc’h eûz bét hô lôd é Aviel ar C’hrist adaleg ann deiz ken̄ta bété vréma.\n6. Râk kridi a rann gan̄t fisian̄s pénaoz ann hini en deûz déraouet ar mâd enn hô touez, hé beûr-c’hrai bété deiz Jézuz-Krist,\n7. Déréad eo em bé ar gréden-zé ac’hanoc’h holl, ô véza ma hô tougann em c’haloun, dré ma oc’h holl ken-vreûdeûr va lévénez, hag em éréou, hag em difenn, hag é krévadurez ann Aviel.\n8. Râk Doué a zô tést d’in pégémen̄t hô karann holl é kaloun Jézuz-Krist.\n9. Hag ar péz é pédann anézhan̄ da aotréa, eo ma kreskô hô karan̄tez mui-oc’h-vui é gwiziégez hag é pép skian̄t :\n10. Évit ma hellot anaoud ar péz a zô gwelloc’h, évit ma viot gwîrion hag hép gwall é deiz ar C’hrist :\n11. Ha ma viot leûn a frouez ar wirionez dré Jézuz-Krist : évit gloar ha meûleûdi Doué.\n12. Hôgen mé a fell d’in, va breûdeûr, é oufac’h pénaoz ar péz a zô c’hoarvézet gan-én̄, a zô deûet évit kreskadurez ann Aviel :\n13. Enn hévélep doaré ma éz euz brûd eûz va éréou er C’hrist enn holl léz, hag é meûr a léac’h all ;\n14. Ha kalz euz hor breûdeûr enn Aotrou ô kémérout fisian̄s dré va éréou, hô deûz krédet mui-oc’h-vui prézégi gér Doué héb aoun.\n15. Hiniennou zô évit-gwîr hag a brézeg ar C’hrist dré hérez ha dré strîv, lôd all a ioul vâd ;\n16. Lôd dré garan̄tez, ô c’houzout pénaoz ounn bet lékéat évit difenn ann Aviel ;\n17. Lôd all a brézeg ar C’hrist dré strîv, ha nann gan̄d eeunder, ô kridi pénaoz é en̄krézon̄t ac’hanoun em éréou.\n18. Hôgen pé vern ? Gan̄t ma vézô prézéget ar C’hrist enn eunn doaré-bennâg, daoust dré zarvoud, daoust dré wirionez : en em laouénaad a rann, hag en em laouénainn.\n19. Râg gouzoud a rann pénaoz kémen̄t-sé a zeûi da zilvidigez d’in, dré hô pédennou, ha dré skoazel Spéred Jézuz-Krist,\n16. O tougen enn-hoc’h ar gér a vuez é meûleûdi d’in é deiz ar C’hrist, ô véza n’em eûz két rédet enn-aner, ha n’em eûz két labourét enn-aner.\n17. Hôgen ha pa dléfenn rei va buéz war ar sakrifiz ha war ann hostiv eûz hô feiz, en em laouénaad a rann, hag é ken-laouénainn gan-é-hoc’h holl.\n18. En em laouénaid ivé, ha kenlouénait gan-én̄.\n19. Mé a esper gan̄t grâs hon Aotrou Jézuz, é kasinn abars némeûr Timotéuz étrézég enn-hoc’h, évit ma vézinn ivé dizoaniet, ô klevout eûz hô kelou.\n20. Rak n’em eûz dén a vé ken unvan gan̄-én̄, hag en défé eur garan̄tez ker gwîr évid-hoc’h.\n21. Râk pép-hini a glask ar péz a zô d’ézhan̄ hé-unan, ha nann ar péz a zô da Jézuz-Krist.\n22. Hôgen c’houi a oar pénaoz em eûz hé arnodet, ha pénaoz en deûz servichet gan-én̄ ô prézégi ann Aviel, ével ma servich eur mab hé dâd.\n23. Espéroud a rann éta hé gâs d’é-hoc’h, kerken̄t ha m’am bézô gwélet ar péz a zô enn-drô d’in.\n21. Fisian̄s em eûz enn Aotrou, pénaoz éz inn ivé hép-dalé étrézég enn-hoc’h.\n25. Koulskoudé em eûz krédet é oa réd kâs adarré d’é-hoc’h Epafrodituz va breûr, pehini eo va skoazel em c’harg, va eil em stourmou, hoc’h Abostol c’houi, ha va zervicher em ézommou.\n26. Râk c’hoan̄t brâz en doa d’hô kwéloud holl, ha trist é oa ô véza ma hô poa klevet é oa klan̄v.\n27. Râg évit-gwîr klan̄v eo bét bétég ar maro : hôgen Doué en deûz bét truez out-han̄ ; ha nann hép-kén out-han̄, hôgen ivé ouz-in, gan̄d aoun n’am hé tristidigez war dristidigez.\n28. Hé gaset em eûz éta gan̄t mui a wall, évit ma laouénaot pa her gwélot adarré, ha ma vézinn dic’hlac’haret va-unan.\n29. Digémérid éta anézhan̄ gan̄t pép lévénez enn Aotrou, hag énorit ar seûrt tûd ;\n30. Râg enn abek da ôber ar C’hrist eo bet tôstéed d’ar marô, ô rei hé vuez, évit sévéni ar skoazel na hellac’h két rei d’in hoc’h-unan.\n1. A-hen̄d-all, va breûdeûr, en em laouénait enn Aotrou. Né kéd doaniuz d’in, ha talvouduz eo d’é-hoc’h é skrifenn d’é-hoc’h ann hévélep traou.\n2. Tec’hid diouc’h ar châs, tec’hid diouc’h ann droug-ôbérourien, tec’hid diouc’h ann trouc’h.\n3. Râk ni a zô ann trô-drouc’h, nî péré a zervich Doué a spéred, hag en em veûl é Jézuz-Krist, ha nann ô fisiout er c’hîk.\n4. Né két na helfenn kaout fisian̄s er c’hîk ; ha ma hell eur ré fisioud er c’hîk, é hellann c’hoaz hé ôber muioc’h ;\n5. Pa ounn bét enwadet ann eizved dervez, pa ounn eûz a wenn Israel, eûz a vreûriez Ben̄jamin, Hébré ganet euz a Hébréed, hervez al lézen Farizian,\n6. Hervez ar gen̄damouez, heskiner Iliz Doué, hervez ar wirionez, a zô el lézen, ô véza rénet eur vuez didamall.\n7. Hôgen ar péz a zellenn neûzé ével eur gounid, em eûz sellet ével eur c’holl enn abek d’ar C’hrist.\n8. Ouc’h-penn é vennann pénaoz pép-trâ a zô eur c’holl é-skoaz ann anaoudégez huel euz a Jézuz-Krist hon Aotrou, évit péhini em eûz diouéret pép-trâ, oc’h hé zellout ével teil, évit ma c’hounézfenn ar C’hrist,\n9. Hag é vijenn kavet enn-han̄, nann ô kaout va gwirionez va-unan, péhini a zeû eûz al lézen, hôgen ann hini a zeû eûz ar feiz é Jézuz-Krist, ar wirionez a zeû eûz a Zoué dré ar feiz ;\n10. Ha ma anavézinn anézhan̄, ha ners hé zazorc’hidigez, hag al lôd enn hé c’hloasiou, ô véza hévélébékéet oud hé varô :\n11. Évit ma hellinn enn-divez tizoud dazorc’hidigez ar ré varô.\n12. Né kéd em bé a-vréma digéméret ar péz a c’hédann, pé é venn klôk a-vréma : hôgen da heul éz ann, évit ma hellinn tizout ar péz évit péhini ounn bét kéméret gant Jézuz-Krist.\n13. Va breûdeûr, na vennann két em bé tizet. Hôgen ar péz a rann bréma eo, goudé béza an̄kounac’héet ar péz a zô war va lerc’h, hag ô tiarbenna ar péz a zô em raok,\n14. É rédann étrézék penn ann dachen, évit gounid ar gôbr eûz a c’halvédigez huel Doué é Jézuz-Krist.\n15. Mar d-omp éta klôk, ra vennimp ével-sé : ha ma vennit enn eunn doaré all, Doué a ziskleriô d’é-hoc’h ar péz a dléid da gridi.\n16. Hôgen é-kenver ar péz a ouzomp a-vréma, hor bézet ann hévélep ménosiou, ha choumomp enn hévélep reiz.\n17. Grîd ével-d-oun, va breûdeûr, ha sellid oud ar ré a gerz hervez ar skouér hoc’h eûz gwélet enn-omp.\n18. Râk kalz a zô, eûz a béré em euz aliez komzed d’é-hoc’h, hag eûz a béré é komzann c’hoaz bréma enn eur wéla, hag a gerz ével énébourien da groaz ar C’hrist ;\n19. Péré hô dévézô da zivez ar marô péur-baduz ; péré a râ hô Doué eûz hô c’hôv ; a laka hô gloar enn hô méz, ha na venn némét traou ann douar,\n20. Hôgen évid-omp-ni hon tî a zô enn en̄vou ; hag ac’hanô eo ivé é c’hédomp hor Salver, hon Aotrou Jézuz-Krist.\n21. Péhini a gemmô hor c’horf disléber, évid hé lakaad da véza hén̄vel oud hé gorf leûn a c’hloar, dré ann obéridigez nerzuz gan̄t péhini é hell lakaat pép-trâ da bléga d’ézhan̄.\n1. Dré-zé, va breûdeûr kér ha karet-mâd, va lévénez ha va gurunen, choumit stard ével-sé enn Aotrou, va breûdeûr kér.\n2. Mé a béd Évodiaz, mé a béd stard Sin̄tiké da gaout ann hévélep kréden enn Aotrou.\n3. Da bidi a rann ivé, té péhini a zô bét da eil d’in, da skoazella ar gragez péré hô deûz labouret gan-én̄ évit rei da anaoud ann Aviel, hag ivé Klémen̄t, hag ar ré all hô deûz va skoaziet em c’harg, hag hanôiou péré a zô skrivet el levr a vuez.\n4. En em laouénait bépréd enn Aotrou : hel lavaroud a rann adarré, en em laouénait.\n5. Ra vézô anavézet hô poell gan̄d ann dûd holl. Ann Aotrou a zô tôst.\n6. Na vézit nec’het gan̄t nétrâ : hôgen é pé stâd m’en em géfot, rôid da anaoud da Zoué hô koulennou, gan̄t pédennou ha gan̄t trugarézou.\n7. Ha péoc’h Doué, péhini a zô dreist pép ménoz, ra virô hô kalounou hag hô spéréjou é Jézuz-Krist.\n8. Enn divez, va breûdeûr, kémen̄d a zô gwîr, kémen̄d a zô déréad, kémen̄d a zô eeun, kémen̄d a zo san̄tel, kémen̄d a zô karadek, kémen̄d a zô meûluz, kémen̄t a zô hervez ann doaré-vad hag hervez ar reiz, mennit-hô.\n9. Grîd ar péz hoc’h eûz desket gan-én̄, hoc’h eûz kéméret digan-én̄, hoc’h eûz klevet gan-én̄, hoc’h euz gwélet enn-oun ; ha Doué ar péoc’h a vézô gan-é-hoc’h.\n10. Hôgen en em laouénéet kaer ounn enn Aotrou, ô véza ma hoc’h eûz névézet ar préder hô poa gwéchall évid-oun. Ann hévélep préder hô poa, hôgen harzet é oac’h.\n11. Né kéd enn abek d’am diénez é lavarann kémen̄t-sé ; râk desket em eûz, é pé stâd ma vézann, d’en em gavout mâd.\n12. Mé a oar béva enn distervez, mé a oar béva er founder ; ha diouc’h pép léac’h, ha diouc’h pép trâ ounn boazet, diouc’h ar gwalc’h ha diouc’h ann naoun, diouc’h ar puḻder ha diouc’h ann diénez.\n13. Pép-trâ a hellann enn hini a gréva ac’hanoun.\n14. Koulskoudé gréat mâd hoc’h eûz, ô kémérout lôd eûz va glac’har.\n15. Râg gouzoud a rît, Filippied, pénaoz pa zéraouiz prézégi d’é-hoc’h ann Aviel, pa’z îz-kuit eûz ar Vasédonia, Iliz all é-béd n’é deûz rannet hé madou gan-én̄, néméd-hoc’h hépkén ;\n16. C’houi péré hoc’h eûz kaset diou wéach din é Tessalonika kémen̄d em boa ézomm.\n17. Né kéd é klaskfenn hô rôou hôgen klaskoud a rann ar frouez founnuz eûz hô préder.\n18. Râk béz’ em eûz pép-trâ, hag a-walc’h em eûz. Leûn ounn gan̄d ar péz hoc’h eûz kased d’in dré Épafrodituz, ével eunn hostiv c’houés-vâd, digéméret gan̄d Doué, ha kavet-mâd gan̄t-han̄.\n19. Ra leûniô va Doué hoc’h holl ézommou, hervez hé vadou, é gloar Jézuz-Krist.\n20. Hôgen meûleûdi ra vézô d’hon Tâd enn holl amzeriou. Amen.\n21. Saludid ann holl zen̄t é Jézuz-Krist.\n22. Ar vreûdeûr a zô gan-én̄ a zalud ac’hanoc’h. Ann holl zen̄t a zalud ac’hanoc’h, ha dreist-holl ar ré a zô é ti Kézar.\n23.Grâs hon Aotrou Jézuz-Krist ra vézô gan̄d hô spéred. Amen.\nAdtapet diwar « https://br.wikisource.org/w/index.php?title=Bibl/Lizer_d’ar_Filippied&oldid=154664 »\nKemmoù diwezhañ degaset d'ar bajenn-mañ d'an 8 Eos 2019, da 17:01.


C’hwevrer | 2014 | Soubenn ar geek\nDielloù evit C'hwevrer, 2014\nPosted in Filmoù with tags bed ordinal, familh, karantez, Pariz on C'hwevrer 28, 2014 by geekezig\nNe ouien ket met ur remake eus ur film kebekat eo Le grand méchant loup. An daou film a zo filmoù diwar-benn ar gwragez-kleiz. Kuzuliet eo bet ar film-se din gant ur vignonez, he doa kavet fentus ken-ken. Ma, perak ket…\nE keit m’emañ o mamm en ospital e soñj tri breur en un doare da cheñch buhez. Heuliet e vez da gentañ an eil, a ziviz kaout un darempred gant ur plac’h yaouank. Ne dremeno ket mat dre ret met awenet e vo e vreur bihan a gavo ivez ur vestrez. Er fin e vo dizoloet sekredoù ar breur henañ, a seblant ken parfet. Fin ‘m eus kavet an doare da adimplij traoù ‘zo tamm-ha-tamm (perak e oa ar breur henañ gant e bellgomz bepred er penn-kentañ da skouer). N’eo ket gwall soutil mod all ha n’eus netra nevez. Daou pe dri dra ‘m eus kavet fentus met un tamm hir eo memestra. Ne chomo ket evel komedienn ar bloaz evidon-me. N’ouzon ket ma komzin en-dro diwar-benn ar film gant ma mignonez neuze ^^\nFilm sevenet gant Nicolas Charlet & Bruno Lavaine. Frañs, (10 a viz Gouere) 2013, 1e47.\nPosted in Levrioù with tags Island, karantez, labour on C'hwevrer 28, 2014 by geekezig\nKozh eo Bjarni ha divizout a ra skrivañ ul lizher da Helga. Helga, a oa e amezegez, e vestrez, mamm e vugel, ar plac’h en deus karet met n’en deus ket kredet mont betek ar penn, kuitaat e vuhez evit mont ganti da Reykjavík. Eñvorennoù e vuhez war ar maez, e brantadoù ganti ha hepti, setu ar pezh a zo taolennet en e lizher. Un tamm hir ‘m eus kavet da vareoù zo, ne oa ket tizhet kement-se gant prederioù ar paotr marteze. Ar fin tout avat, a c’hallo tizhout ur bern tud d’am meno, hag evidon-me e tispak nerzh ha from ar skrid a-bezh d’ar mare-se. Ha setu neuze, o tont da soñj din e lizhiri bet skrivet hep kas, lizhiri chomet direspont, lizhiri james kaset… Melkoni ha kaerder ar gerioù skrivet war memes tro.\nRomant islandat skrivet gant Bergsveinn Birgisson, embannet e galleg gant Zulma, 22 a viz Eost 2013.\nAu nord-est d’Erzaw : une engance algérienne\nPosted in Levrioù bannoù-treset with tags Aljeria, brezel, bugaleaj, mignoniezh, XXvet kantved on C'hwevrer 23, 2014 by geekezig\nUn testeni eo Au nord-est d’Erzaw. Testeni ur bugel a veve sioul e Aljeria gant e dud hag e vignoned. Sioul ha peoc’hus e oa an traoù, dreist da relijionoù ha liv kroc’hen an dud. A dammoù e tisleber an traoù betek ma rankfe ar re galvet Troatueked mont kuit.\nLivioù brav a zo ha soutil a-walc’h eo an istor abalamour m’eo kontet dre sell ur bugel, na gompren ket dre ret ar stourmoù, ar gasoni hag all. E vro eo Aljeria ha ne gompren ket perak e rank mont kuit da vevañ e Frañs. Kavet ‘m eus fromus ha brav gwelet un tu na vez ket dre ret klevet bepred. Un oberenn deuet brav. Istor gant Alain Bonet, istor ha tresadennoù gant Pacosales. Embannet e galleg gant Steinkis, 15 a viz Genver 2014.\nPosted in Levrioù bannoù-treset with tags enklask, Japan, manga, muntr on C'hwevrer 20, 2014 by geekezig\nSata a zo un ofiser polis sirius. Pezh a zo, abaoe ur pennad e koll e vemor hag e ra fall e labour abalamour da se. Sorc’hennet eo gant ur plac’h he defe lazhet hec’h amourouz, met ne teu ket a-benn da adkavout anezhi.\nUn tamm luziet eo ar manga-mañ. N’am eus ket kavet brav-tre an tresadennoù hag an aergelc’h a zo pounner, an traoù a dremen kichen ar mor, en un aergelc’h kêr-kasino un tammig. Nec’hus da vat…\nUn tamm hegaset on abalamour e chom dispis kenañ an traoù, un tamm re iskis evidon met gwir eo eo krevinus…\nGav ket din e klaskin gouzout ar fin avat. Manga skrivet ha treset gant KANEKO Atsushi. Embannet gant Casterman, 8 a viz Genver 2014.\nPosted in Levrioù bannoù-treset with tags brud, fent, Hollywood on C'hwevrer 10, 2014 by geekezig\nN’em boa ket bet tro da lenn levrioù Hélène Bruller a-raok. Ha spi ‘m eus e skriv traoù dedennusoc’h da gustum. Gwall izel eo al live aze : ijinañ a ra an dresourez abadennoù c’hoari-daou gant tud vrudet (Brad Pitt, George Clooney, hag all). Lennet e vez buan sur, met an tresadennoù n’int ket ken fentus-se (ludresadennoù diazez) ha n’eo ket fentus-tre ar pezh a zo kontet e-barzh kennebeut. Poan ‘m eus o kompren e vefe asantet seurt traoù gant embannerien bras evel Delcourt, ur vezh eo. Senario ha tresadennoù gant Hélène Bruller. Embanet gant Delcourt, 15 a viz Genver 2014.\nPosted in Levrioù with tags brezel, karantez, Vietnam, XXvet kantved on C'hwevrer 10, 2014 by geekezig\nYann a zo soudard en Indochine. Gloazet eo bet. Mai a zo ur Vietnamez (Annamitez neuze) yaouank, a sikour da ober war-dro ar re glañv ha gloazet. Tamm-ha-tamm, e krogo un istor karantez etrezo. Met ret eo da Yann distreiñ d’an emgann ha kinniget e vez da v/Mai dimeziñ gant un den pinvidik. Dous ha tener eo an traoù etrezo, sioul. Ar gevredigezh tro-dro dezho a zo kalz krisoc’h ha startoc’h avat… Ispisial eo yezh ar skrivagnerez, kontet eo gant an div dudenn, soñjoù ha komzoù mesket a-wechoù. Un istor gwall drist eo mod all ha kontet brav. N’on ket bet kaset da vat gant red an istor met laouen on da vezañ bet dizoloet ar romant-mañ.\nRomant skrivet gant Hoai Huong Nguyen. Embannet gant Viviane Hamy, 17 a viz Genver 2013.


Notre article en breton\nEvel e vez deus ar seksism a bemdez, gant Jessica e vez implijet ar feminism a bemdez. Ober a ra gantañ hep gouzout.\n"N'on ket feminist" emezi.\nKoulskoude eo Jessica unan eus ar merc'hed kentañ o seniñ Tuba e bro C'hall, kelennerez kentañ ar benveg-mañ e Breizh, he a anzav e vez implijet he fent ganti evit feukañ he mignoned a rafe re a dourc'heta.\n26 bloaz eo Jessica hiriv hag eizh bloaz 'zo emañ o chom e Roazhon. Abalamour d'he youl evit an tuba he deus graet an dibab-se. A-walc'h he doa gant he c'hoant da vont kuit, he c'hoant da welaat he arz hag ur c'helenner brudet e skol sonerezh kêr-benn Breizh evit mont akuit eus Lille ha dont da vevañ e Breizh. D'ar mare-se e veze sonnet Tuba ganti abaoe eizh bloaz. Dre guriusted he doa dibabet ar benveg-se pa e oa dek vloaz. « Ne anavezen plac'h ebet a sone tuba ; ret e oa din eseañ ar benveg lugernus-se. D'ar mare-se ne oamp nemet teir flac'h e hanternoz al Liger o seniñ Tuba, ar brasañ benveg e kouevr» emezi. « Hag e hanternoz bro C'hall eo chomet kreñv hengoun ar fañfarioù, setu 'zo tro da seniñ alies. »\nUr wech e Roazhon, eo deut ar sonerezh da vezañ he micher. Ar plac'h nemeti el lazioù-seniñ. « Kaezhet 'oan en o zouezh 'rak tud 'kar-ar-vuhez' eo ar sonerien binvioù kouevr ha ne baouezent morse da debauchañ ac'hanon » a soñj hiriv an deiz, araok ouzhpenn : « Ar santimant 'm eus memestra bezañ labouret kalz muioc'h 'vit ar reoù all 'vit ar memes disoc'h. Ur wech asantet evel ur plac'h moutig, chik ha cheuc'h, eo bet re din prouiñ em 'oa meritet ma plas ! » Soñj he deus deus ar « farsadennoù » a c'helle klevout war he hent, « p'ra eo deut d'ober ? » pe « Gwelet 'vo m'eo chik pe barrek 'veltomp. » Hep ankoueout an dud o c'hwitellaat pa dremene. Ha Jessica, un tammig direzon, a blije dezhi ouzhpennañ, en ul lakaat saeoù diboell vit an abadennoù.\nTamm ha tamm eo bet aprouvet ha kavet he deus he flas. Bet eo betek kelenn e skolioù sonerezh disheñvel e Il-ha-Gwilen hag e Aodoù-an-Arvor. "Gouzout a raent e oa moaien dezhe ober ar pezh o doa c'hoant, respont a rafen atav ! » Mennet eo memes mod gant he mignoned mont ne argred ket reizhañ a re a gomz doare macho. Bepred gant fent emezi. "Pa welan ur mignon o lavar traoù diseven e klaskan kavout ur gêr a lako anezhañ da brederiañ ha ma vez mousc'hoarzet gantañ e sinifi en deus komprenet un dra bennak. » Etre div lonkadenn chug pomelo, Jessica 'zo kaji o digareziñ "Daoust hag eñ en em laran feminist? Ne ran ket. Met dedennet on gant gwirioù mab den. Anzav a ran n'on ket stourmerez met unan a-du. Ankeniet on gant goulennoù evel digor an IVG, ar feulster war ar gwreged, ar forzhidigezhioù. Forzh penaos n'ez eus ket bet ur stourm evit kaout peptra hirie, ur striv a chom d'ober a-hed an amzer. Ret eo deomp en em eilañ, mamm da verc'h, tad da vab...»\n« Lavar a ran n'on ket ur stourmerez peogwir n'on ket en ur gevredigezh -eme Jessica- Ober a ran ma zamm hent bemdez ». Un dreuz kempoell penn-da-benn gant he cheñchament micher. An hini a zo oc'h en em prientiñ evit dont da vezañ sekretour medisin a oar e vo labouret ganti un deiz bennak gant ur gevredigezh « a ra war dro ar merc'hed skoet g'ar forzhidigezhioù hag ar feulster war ar gwreged ». Evit, emezi, « reiñ amzer d'ober un dra fetis ». Ha ma e vefe dija stourmañ ?\nRetrouver le portrait de Jessica en français dans nos archives - juin 2013\nMaths Excision Harcèlement Côtes d'Armor Université Théâtre Culture Photo Chroniques du 8 mars 2019 Sorcières Secret Viol santé Terre-Neuvas Violences Islam Conférence Region Migrations Discriminations


Diforc'hioù etre adstummoù "Metr kub" - Wikipedia\nDiforc'hioù etre adstummoù "Metr kub"\nMetr kub (kemmañ)\nStumm eus an 5 Ebr 2010 da 21:43\n52 okted ouzhpennet , 11 vloaz zo\nRobot ouzhpennet: ka:კუბური მეტრი; Kemm dister\nStumm eus an 10 Kzu 2009 da 17:09 (kemmañ)\nD (Robot ouzhpennet: ar:متر مكعب)\nStumm eus an 5 Ebr 2010 da 21:43 (kemmañ) (dizober)\nD (Robot ouzhpennet: ka:კუბური მეტრი; Kemm dister)\n* ~6,29 [[barilh]] (nesaet). 1 varilh a zo 0,158 987 294 928 m³ (rik)\nUr metrad kub [[dour]] pur d'an temperadur a 3,98 º °C (derez [[Celsius]]) ha dindan ar [[gwask atmosferek]] standart (101,325 [[pascal|kPa]]) a zo 999,972 [[kilogram|kg]] e [[mas|vas]] (war-dro un [[tonenn|donenn]]).\nA-wezhioù e vez berraet '''m3''' pe '''m^3''' pa n'heller ket ober gant an arouezennoù eksponant.\n== Lieskementoù ha ranngementoù ==\n''Gwelet ar pennad pennañ [[Rakgerioù ar sistem unanennoù etrebroadel]]''\n* Un '''desimetr kub''' (simbol '''dm³''') a zo volum ur c'hub dezhañ kerioù 1 desimetrad (0,1 metr) hirder.\n** 1 desimetr kub a zo kevatal bremañ gant 1 [[litr]].\n*** Etre 1901 ha 1964 e veze termenet al litr evel volum 1 c'hilogramad [[dour]] pur da 4 derez Celcius ha dindan ur gwask a 760 [[milimetrad merkur]]. E-pad ar mare-se e voe al litr tost ouzh 1,000028 dm³. E 1964 e voe adlakaet an termenadur kozh da dalvezour en-dro.\n* Ur '''santimetr kub''' ('''cm³''') a zo kevatal gant volum ur [[kub (geometriezh)|c'hub]] dezhañ kerioù 1 santimetrad hirder. Unanenn volum diazez ar sistem [[CGS]] e oa, hag un unanenn SI lezennel eo. Kevatal eo gant ur mililitr ('''mL''').\n* Ur milimetr kub (mm³) eo ar volum kevatal gant hini ur c'hub dezhañ kerioù 1 milimetrad hirder.\n* Ur c'hilometr kub (km³) eo ar volum kevatal gant hini ur c'hub dezhañ kerioù 1 c'hilometrad hirder.\n* [[Troidigezhioù unanennoù#Volum|Troidigezhioù unanennoù]]\n* [[Rakgerioù ar sistem unanennoù etrebroadel|Rakgerioù an SI]]\n[[Rummad:Unanennoù deveret eus an SI]]\nAdtapet diwar « https://br.wikipedia.org/wiki/Dibar:MobileDiff/698612 »


Chester William Nimitz (~1960)\nChester William Nimitz, Sr., ganet d'ar 24 a viz C'hwevrer 1885 ha marvet d'an 20 a viz C'hwevrer 1966, a oa un amiral en United States Navy. Ur roll a bouez en deus bet en istor morlu ar vro hag en Eil Brezel-bed evel penn ar flodad stadunanat er Meurvor Habask, ha penn kirri-nij ar Morlu hag an nerzhioù dilestrañ. Nimitz a oa an den arbennikaet e Morlu SUA a-fed listri-spluj. Diplomet a-fed listri-spluj pa oa yaouank, graet en doa war-dro treiñ luskerioù tri lestr, ar pezh a vo diazez evit ar Stadoù-Unanet Amerika a-benn kaout ar c'hentañ lestr-spluj nukleel an USS Nautilus.\nDeiziad ha renkoù[kemmañ | kemmañ ar vammenn]\nUnited States Naval Academy Midshipman – Genver 1905\n7 a viz Genver 1907\n31 a viz Genver 1910\n29 a viz Eost 1916\n1añ a viz C'hwevrer 1918\n2 a viz even 1927\n23 a viz Even 1938\n31 a viz Kerzu 1941\n19 a viz Kerzu 1944\nCommodore – N'eus ket mui eus ar renk-se en United States Navy, implijet e oa a-raok e-pad ar brezel ar pezh ne oa ket pa voe roet ar renk a flag rank da Nimitz. Hiziv ur c'habiten a teu da vezañ un Isamiral.\nAmiral flodad lakaet da dalvezout evel renk dibad en United States Navy d'an 13 a viz Mae 1946.\nD'ar mare ma oa bet lakaet Nimitz da dizhout ar renk a amiral, an United States Navy n'en devoa ket dalc'het ar rank a (Commodore). Nimitz a oa bet lakaet neuze da Kabiten betek Isamiral. Dre divizh ar C'hongress e tizhas ar renk a Besamiral hag e teuas da vezañ Amiral e miz Kerzu 1941.\nNimitz ne oa ket bet gant ar renk a Isletanant, lakaet e oa bet da vezañ Letanant leun goude tri bloavezh o vezañ ensign. Evit abegoù melestradurel, dielloù morlu Nimitz a embanne oa bet lakaet da dizhout ar renk a isletanant ha letanant ar memes devezh.\n↑ Archival service record of Chester Nimitz, "Awards and dates of rank", National Personnel Records Center, embannet e 2008\nAdtapet diwar « https://br.wikipedia.org/w/index.php?title=Chester_Nimitz&oldid=1978763 »\nOfiserien SUA en Eil Brezel-bed


Buhez Bro-Naoned : Ar gevredigezh HTS (Handicap-Travail-Solidarité) – Radio Kerne\nBuhez Bro-Naoned : Ar gevredigezh HTS (Handicap-Travail-Solidarité)\nAr gronikenn buhez Bro-Naoned da selaou bep Merc’her en abadennoù DihunNaoned ha Naoned ‘m eus.\nOber anaoudegezh gant ur Start Up, ur gevredigezh pe c’hoazh ul lec’h e Naoned !\nMarianne zo bet o toullañ kaoz gant izili ar gevredigezh HTS e Sant-Ervlan. Kontañ a ra deomp penaos e lak nerzh tud ar gevredigezh da ziorren kenemprañ an dud nammet dre hanterouriezh al labour ar vuhez sokial pe arzel.\nLec’hienn internet : https://hts-france.org/\nFonologiezh ar brezhoneg : komzoù berr, silabennoù berr\nAn nynorsk hag ar bokmål\nAr Pesketour hag e wreg\nRe Bell Ganti, Merc’her 23 a viz Gwengolo


En ur bed bruzunet / Dans un monde fragmenté... - Tiegezh Santez Anna\nPublié par G.G.M.\nDeuet eo da vezañ luzietoc’h embann Jezuz evel Salver nemetañ en ur bed bruzunet, ha seul vuioc’h m’emañ an dud "neuziet a-grenn gant un doare da welet ar vuhez enebet ouzh ar feiz." E seurt amveziadur, en deus broudet Benead XVI ar gristenion da greñvaat o spered misioniñ met ivez da zarbenn un doare bevañ kred dezhañ ha kendrec’hus. Ar gristeniezh, eme ar pab, n’eo ket ur gwiskamant a zouger er vuhez prevez pe da-geñver degouezhioù arbennik ; hogen un dra bev ha kevan eo, barrek da gemer kement tra a zo mat en arnevezelezh.\n"Dans un monde fragmenté, il devient plus compliqué d’annoncer Jésus comme unique Sauveur d’autant plus que les personnes "sont fortement façonnées par une vision de la vie en contradiction avec la foi." Dans ce contexte, Benoît XVI encourage les chrétiens à renforcer leur esprit missionnaire mais aussi à adopter un style de vie crédible et convaincant. Le christianisme, a dit le pape, n’est pas un vêtement que l’on porte en privé ou lors d'occasions particulières ; c'est quelque chose de vivant et de total, capable de prendre tout ce qu'il y a de bon dans la modernité."\nPublié dans Sevenadur, Enstuzegezh


Tren tizh bras - Wikipedia\nTren tizh bras\nEvezhiadenn : Gant an droienn "Tren tizh bras" (liester : trenioù tizh bras) e vez graet e brezhoneg abaoe pellik. Implijet e vez ivez "Tren Tizh-ha-tizh" evit seurt trenioù. Gwelet ivez ar pennad kroget gant an anv Tren_Tizh-ha-Tizh.\nAn Tren Tizh Bras Atlantel e porzh-houarn Roazhon (2004)\nAn tren tizh bras, pe TTB, a c'hell bezañ termenet a daou zoare. An TTB a zo :\nun tren a ya gant tizh bras war an hentoù-houarn. Hervez an Unvaniezh Etrevroadel an Hentoù-houarn (fr) e vez galvet trenioù tizh bras ar re hag o deus un tizh brasoc'h eget 250 km/e war linennoù ispisializet ha war dro 200 km/e war linennoù nevesaet.\nanv ar merk (TGV e galleg) krouet gant an SNCF evit lakaat da talvezout an tren nevez hag a c'hell mont da 270 km/e e 1981. Erruet eo 1989 an TTB e Breizh ha war-dro 2015 e vo savet ul linenn hent-houarn nevez hag a c'hallo an TTB mont warni evit mont deus Roazhon da Baris en un eurvezh hanter.\nTrenioù tizh bras all a zo dre ar bed evel an Shinkansen e bro-Japan pe an ICE e bro Alamagn.\n1 Orin an Tren tizh bras\n2 Steudadoù (séries)\n3 An tren tizh bras e Breizh\n3.1 TTB-Atlantel (1989)\n3.2 Programm tizh bras e Breizh\n4 Trenioù tizh bras dre ar bed\nOrin an Tren tizh brasAozañ\nAn tren tizh bras e BreizhAozañ\nAn tren tizh bras a erru Roazhon ar wech kentañ e 1989. A drugarez d'ar programm TTB ha kinnig al linennoù beajiñ end-eeun "Pariz-Brest" ha "Pariz-Kemper" eo bet tredanaet al linennoù Brest-Roazhon (1987 hag echuet e 1989) ha Kemper-Roazhon (1991 hag echuet e 1992).\nProgramm tizh bras e BreizhAozañ\nLinenn hent-houarn nevez etre Roazhon ha Le_Mans\nNeveziañ al linennoù Roazhon-Brest ha Roazhon-Kemper\nTrenioù tizh bras dre ar bedAozañ\nGoullo / disterik / diglok / diresis eo ar rann-mañ. Donemat mat d'an dud a zo prest da sikour !\n↑ R. an Hir, Dre hent pe hent (ul levr studi hag istor war ar c'hehentiñ e Breizh, savet gant un den a vicher), Mouladurioù Hor Yezh, 1990; Gw. Bihannig Douaroniezh Breizh, An Here, 1997, p.154 ha sq.. Troidigezh erbedet ivez gant Ofis ar Brezhoneg.\n↑ Daveenn istorel deuet mat.\n↑ Terminologie UIC\nPorched an treuzdougerezh – Gwelit ar pennadoù hag ar rummadoù diwar-benn an treuzdougerezh.\nAdtapet diwar « https://br.wikipedia.org/w/index.php?title=Tren_tizh_bras&oldid=1922544 »\nKemm diwezhañ d'an 1 Gen 2022 da 13:51\nKemmoù diwezhañ degaset d'ar bajenn-mañ d'an 1 Gen 2022, da 13:51.


Lamm Ikaros — Wikipedia\n(Adkaset eus Lamm Ikar)\nPieter Brueghel gozh, 1554-1555\nLamm Ikaros zo un daolenn livet gant Pieter Brueghel gozh e 1568, hag a zo kollet an doare kentañ anezhi. Daou eillivadur a zo war ziskouez e Brusel avat : unan er Mirdi van Buuren hag egile e Mirdi an Arzoù-kaer.\nE 1996 e kavas da arbennigourien e oa un eillivadur ha n'eo ket asur diwar zorn piv eo.\nKentañ tra a weler eo al labourer-douar oc'h arat gant e benn-kezeg, arouez buhez ha stad mab-den war an Douar ; da c'houde e weler ur maesaer deñved o sellout ouzh an oabl. Petra en deus gwelet ? Ikaros o klask nijal, da lavarout eo o klask achap diouzh dere an dud war an Douar ha tostaat d'an doueed. Pelloc'h war tu dehou an daolenn e weler un divhar un den dreist gorre ar mor : Ikaros eo c'hoazh, goude e gouezhadenn – den ne c'hall tec'hel a-zirak e blanedenn, ret eo d'an dud bevañ war an Douar ha tennañ o magadur dioutañ.\nDiazezet eo an daolenn war mojenn Ikaros kinniget gant ar skrivagner roman Ovidius en e levr Metamorfozoù. Enni e weler ul labourer-douar oc'h arat e bark.\nLanscape with the Fall of Icarus, gant ar barzh stadunanat William Carlos Williams (1883–1963).\nMusée des Beaux-Arts, barzhoneg saoznek gant W. H. Auden, diwar anv ar mirdi.\n(fr) La chute d'Icare\nAdtapet diwar « https://br.wikipedia.org/w/index.php?title=Lamm_Ikaros&oldid=1767415 »\nKemmoù diwezhañ degaset d'ar bajenn-mañ d'an 1 Gwe 2017, da 11:01.


Sizhun ar radio – Radio Kerne\nCategory: Sizhun ar radio\nSizhun ar radio – 4 – istor Radio Kerne\nE 1998 eo komañset Radio Kerne gant ar skignañ. Un tammig ouzhpenn 20 vloaz goude eo deuet ar mare da splujañ e memor an dud o deus graet hag a ra c’hoazh anezhañ.\nPenaos e oa ganet ? Peseurt hunvreoù oa gant an dud o deus savet Radio Kerne ? Petra ‘vez graet bremañ gant an implijidi ?\nKlevet ‘vo Hubert Donval, Manu Mehut, Jean-Yves Le Goff, Youenn Rosmorduc, Marie Crenn, Erell Beloni, Yann Erle Gourvez, Gael Helary, Laetitia FItamant, Morgane Bramoullé, Tunvezh vGloaguen ha Benjamin Bouard.\nUn abadenn kinniget gant Lou Millour.\nUr veaj e istor ar radioù libr !\nFabienne Lavigne ha Jean Moalig o deus kemeret perzh e avañtur Cap Fm staliet e Treboul ha komañset da skignañ e 1983.


Région_Bretagne - It d’an Transmusicales e THR evit 10€\nLe Conseil régional de Bretagne, en partenariat avec la SNCF, vous emmène aux Transmusicales pour 10 € l’aller-retour.\nForzh pehini e vefe ho kêr loc’hañ, e c’hallit ober ho mad eus ar c’hinnig « festivalioù e THR e 10€ » evit kemer perzh e 33e abadennoù an Transmusicales e Roazhon d’ar 1añ , 2 ha 3 a viz Kerzu. Ret eo diskouez ur bilhed mont tre er festival evit gallout ober e vad eus ar c’hinnig. Prenañ ar bilhed a c’haller ober en holl diez-gar ha stalioù e Breizh ha Broioù-al-Liger adalek ar 7 a viz Du betek ar 4 a viz Kerzu (hag ivez war ar Genrouedad, e lec’hienn THR Breizh).\nGwelet lec’hienn an Trans\nAr Rannvro, an Trans ha Prèv'en ville a labour a-unan evit degemer an arvesterien adalek 8e noz betek 7e vintin d’ar Gwener 2 ha d’ar Sadorn 3 a viz Kerzu. Eeun eo ar mennozh : emellerien yec’hed zo e gourc’hemenn ar festivalidi evit o c’helaouiñ, eskemm ganto hag heñchañ anezho. Dafar dizarbenn (stouvoù divskouarn, stevelloù, etilotestoù…) ha bihanaat ar riskloù a c’hall bezañ lakaet en o c’herz digoust.\nPublié le Monday, November 21, 2011


Pajenn:Crocq - Marvailhou Kerne, 1910.djvu/24 - Wikimammenn\nPajenn:Crocq - Marvailhou Kerne, 1910.djvu/24\nket hep gwir, me gred, e lavare d’in Janig diwall diouz al laer. An holl a c’hell beza flemmet ; c’hoarvezet a zo ganin evel gant an advokad Alanig al Louarn ; « n’eus den fin n’en deus e goulz ». Abaoue ar mintin-man, pet gwech n’oun ket bet laeret ?… Oh ! ya, Janig, gwelloc’h e vije bet d’in diwall… keuz am eus ! »\nHag al laer ? a c’houlennoc’h diganin. Setu aman petra eo deut da veza. Gwerza a reas e Pouldahud gaor ha marc’h Kolaïg, ha gwerza mad zoken, en hevelep doare m’en em gavas pinvidik en eun tôl. E arc’hant ne jommas ket pell gantan ; bleud an diaoul a dro e brenn, gouzout a rit. Al laer, (eur rouller e oa, sonj ho peus), en em vezvas en eun hostaliri e lec’h ma oe sammet e yalc’h eus e chakod, epad ma tistage eur gwall-bennad-kous-\nAdtapet diwar « https://br.wikisource.org/w/index.php?title=Pajenn:Crocq_-_Marvailhou_Kerne,_1910.djvu/24&oldid=96899 »\nKemmoù diwezhañ degaset d'ar bajenn-mañ d'an 13 Kzu 2016, da 01:43.


Enez Santiago (Kab Glas) - Wikipedia\nEnez Santiago (Kab Glas)\nUr pennad Enez Santiago zo ivez.\nEnez Santiago (Ilha de Santiago e portugaleg) eo enezenn vrasañ Kab Glas, 991 km² eo he gorread. Etre an inizi Fogo ha Maio emañ, er Meurvor Atlantel. Ouzhpenn an hanter eus poblañs ar vro zo o chom e Santiago (war-dro 240 000 den).\nDizoloet e voe e 1460 ha savet e voe ur gêr, Ribeira Grande (Cidade Velha hiziv), hag a zeuas da vezañ unan eus pinvidikañ kêrioù rouantelezh Portugal abalamour da genwerzh ar sklaved. E 1770 e voe lakaet Praia da gêr-benn an enezeg.\nParkeier en Achada Falcão\nStraed e São Domingos\nAdtapet diwar « https://br.wikipedia.org/w/index.php?title=Enez_Santiago_(Kab_Glas)&oldid=1571159 »\nInizi ar C'hab Glas\nKemmoù diwezhañ degaset d'ar bajenn-mañ d'an 5 Mae 2014, da 15:37.


Sumereg - Wikipedia\nKomzet e : Mezopotamia\nKomzet gant : aet da get\nRenkadur : aet de get\nKod SIL SUX\nUr yezh digenvez e oa ar sumereg. Komzet e oa e Sumer e su Mezopotamia betek deroù an eil milved kent Jezuz-Krist met implijet e voe dre skrid gant tud desket betek ar c'hantved kentañ. Disoñjet e voe neuze betek an XIXvet kantved.\nDisrannet e vez istor ar Sumered e pemp marevezh\nSumereg hen e stumm (3100–2600/2500 Kt J-K)\nSumereg kozh (2600/2500–2300/2200 Kt J-K)\nSumereg nevez (2300/2200 – 2000 Kt J-Z)\nSumereg diwezhat (2000 – 1800/1700 Kt J-K)\nSumereg a-c'houde (1800/1700 - 100 Kt J-K)\nEilstummoù zo ar gronologiezh a laka asambles ar sumereg diwezhat hag ar sumereg a-c'houde: Daveiñ a ra ar ger "Sumereg a-c'houde" ouzh an amzer ma oa marv dija ar yezh ha na oa mui implijet nemet evel ur yezh relijiel gant Babiloniz hag Asirianed. Krediñ a reer ez eo aet da get ar yezh pa ziskaras Trede Tierniezh Ur, ar riez sumerat diwezhañ e su Mezopotamia, met un nebeud klaskourien a gred e treuzvevas betek 1700 kent J-K war-dro Nipur.\nSumerian language article in 1911 Encyclopedia Britannica\nAn overview of Sumerian provided on the page of the Electronic Text Corpus of Sumerian literature\nAdtapet diwar « https://br.wikipedia.org/w/index.php?title=Sumereg&oldid=1635278 »


Ai‘ta! » Kinnig lezenn diwar-benn ar yezhoù rannvro : ur boue saveteiñ evit ar brezhoneg ?\nKinnig lezenn diwar-benn ar yezhoù rannvro : ur boue saveteiñ evit ar brezhoneg ?\nStudiet eo bet d’ar 16 a viz Kerzu gant Bodad an aferioù sevenadurel hag an deskadurezh Breujoù Frañs ur c’hinnig lezenn prientet gant ar c’hannad Paul Molac « evit ar c’helenn e yezhoù rannvro dre soubidigezh hag evit broudañ o implij er vuhez foran hag er c’hleweled » : http://www.assemblee-nationale.fr/14/propositions/pion3288.asp\nPedet eo bet strollad Ai’ta! d’ur selaouerezh evit-se er Breujoù e Pariz ar sizhun tremenet a-raok ma vefe kinniget an danvez lezenn.\nUr seurt respont da nac’hadenn ar senedourien d’an 28 a viz Here tremenet da votiñ al lezenn evit gwiriekaat karta Europa ar yezhoù minorelaaet eo ar c’hinnig lezenn-se. Tu ‘zo lavaret neuze eo ur seurt boue saveteiñ evit hor yezhoù.\nUn destenn berr gant 5 mellad enni eo. He fal a zo reiñ un diazez e-keñver gwir war 3 zachenn: an deskadurezh, brudañ ar yezhoù er vuhez foran (panellerezh war ar savadurioù publik, war vord an hentoù, skoroù kehentiñ ensavadurel) hag ar mediaoù.\nNac’het eo bet 3 eus ar 5 mellad d’ar 16 a viz Kerzu gant Bodad an aferioù sevenadurel hag an deskadurezh dija (ar re a zivout an deskadurezh divyezhek hag an deskadurezh dre soubidigezh kevredigezhel). Ar pezh a chom eus ar raktres lezenn a vo studiet er Breujoù d’ar 14 a viz Genver o tont.\nRoet en deus ministrerezh ar sevenadur da c’houzout e oa a-enep ar raktres lezenn ha zoken ma vefe votet an destenn er stad m’emañ e rankfe ar Sened asantiñ ar memes testenn hag ar breujoù evit ma vefe ur chañs e vefe kadarnaet ar raktres a-raok an dilennadegoù prezidant e 2017. Kenkoulz lavaret e vo diaes-tre…\nHiziv, muioc’h c’hoazh eget dec’h ez eo gant ar Vretoned e vo savetaet ar brezhoneg ha gant labour ar strollegezhioù lec’hel war an dachenn. Dilennidi nevez rannvro Breizh o deus ur giriegezh vras evit reiñ un dazont d’ar brezhoneg, rak dezho e vo da lakaat ur gwir politikerezh yezh e-pleustr. Da Brezidant ar rannvro eo da lakaat diouzhtu e-pleustr an divizoù enskrivet er c’henemglev bet sinet d’ar 15 a viz Here tremenet etre ar rannvro hag ar stad. Ouzhpenn-se e ranko ar rannvro mont pelloc’h ha mac’hatañ en-dro gant ar Stad C’hall evit ma vo kadarnaet ur steuñv youlek evit an deskadurezh e brezhoneg dreist-holl.\n« SNCF : Brezhoneg = Yezh estren ! Ur vezh eo !\nOberenn Kemperle (KOD) »\nLFI Breizh hag ar brezhoneg : memes tra hag LFI Pariz ?


Y Gododdin (distagañ /ə gɔ'dɔðɪn/) eo barzhoneg meur Aneirin, ur marvnad skrivet e kembraeg (hengembraeg ha kembraeg krenn) pe e kumbrieg, hag unan eus koshañ skridoù barzhoniezh an Henvrezhoned. Savet eo d'ar vrezelourien vrezhon eus rouantelezh Gododdin a varvas o stourm ouzh Angled rouantelezhioù Deira ha Bernicia e Catraeth, a vije Catterick e Yorkshire hiziv, war-dro ar bloaz 600.\nPajenn eus dornskrid Levr Aneirin.\nDizemglev zo avat diwar-benn pegoulz ha pelec'h e voe skrivet ar varzhoneg. Lenneien zo a lavar e voe savet e broioù brezhon kreisteiz Bro-Skos, tost war-lerc'h an emgann; re all a soñj gante e voe savet e Kembre, en IXvet pe Xvet kantved. Mard eo en IXvet kantved ez eo unan eus ar barzhonegoù koshañ skrivet e kembraeg, hag ar c'hoshañ barzhoneg eus ar vro-hont.\nAr Gododdin, anavezet evel Votadini en amzer proviñs Britannia, a oa o rouantelezh e gevred Skos, anavezet evel an Hen Ogledd e Kembre, pe Hanternoz kozh.\nKontañ a ra ar barzh e oa bet bodet un 300 brezelour brezhon, darn eus Bro ar Bikted, darn eus Rouantelezh Gwynedd zoken, e Din Eidyn, bremañ Dinedin ("Edinburgh" e saozneg), hag e-pad ur bloaz e voent o vanveziñ. Goude ez ejont da arsailhañ Catraeth, a vije kêr Catterick, e North Yorkshire.\nGoude emgannañ e-pad meur a zevezh ne zistroas nemet ur brezelour. E doareoù all eus ar varzhonegez ec'h eas 363 gwaz betek Catraeth ha tri eo a zistroas.\nAnavezet eo ar varzhoneg dre un dornskrid eus eil hanterenn an XIIIvet kantved, skrivet un darn anezhañ e krenngembraeg, hag an darn all e hengembraeg. Lavarout a ra lod e vije skrivet e predeneg an hanternoz ma vije eus ar VIvet kantved.\nEn ur poz eus Y Gododdin eo meneget ar Roue Arzhur, pezh a vije a bouez bras ma c'halljed prouiñ e oa bet skrivet ar poz e dibenn ar VIvet kantved pe e deroù ar VIIvet: neuze e vije ar c'hoshañ meneg eus Arzhur.\n1 Levr Aneirin\n1.1 An dornskrid\n1.2 Ar varzhoneg\nN'eus nemet un dornskrid eus Y Gododdin, Levr Aneirin an hini eo, eus eil hanterenn an XIIIvet kantved a soñjer. Peurvuiañ e kreder e voeskrivet gant daou zen, anvet A ha B.\n88 poz eus ar varzhoneg a voe skrivet gant an dornskriver A ha neuze e laoskas ur bajenn wenn a-raok skrivañ peder barzhoneg anavezet evel Gorchanau.\nGant ar skriver A eo skrivet e doare-skrivañ ar c'hrenngembraeg. Gant ar skriver B ez eus bet ouzhpennet danvez goude, ha war a greder en devoa tro da welout un dornskrid koshoc'h peogwir e skrivas traoù e doare-skrivañ an hengembraeg. Ar skriver B en deus skrivet 35 poz, ha darn zo doareoù all eus pozioù skrivet gant A, met darn n'int ket.\nKastell Edinburgh gwelet eus Princes Street. War-dro 600 e oa aze kastell Mynyddawg Mwynfawr, ma voe korfatet a-raok an emgann.\nAr pozioù a ya d'ober ar varzhoneg  zo un heuliad klemmganoù d'ar vrezelourien kouezhet en emgann ouzh enebourien niverusoc'h. Darn eus ar gwerzennoù a gan meuleudi d'an arme vrezhon, re all d'an harozed unan hag unan. Kontet eo penaos e reas ar roue gododdin Mynyddog Mwynfawr da vodañ brezelourien eus un toullad rouantelezhioù brezhon, penaos e vagas anezho e-pad bloaz o korfata hag o lonkañ mez, en e gastell e Din Eidyn, a-raok stagañ gant un dro-vrezel hag a echuas evel un drouziwezh pa voent lazhet hogozik holl.\nMez a zo meneget e meur a werzenn, ma c'haller soñjal ez eo kaoz d'o marv. Tud zo o deus bet skrivet en XIXvet kantved ez eas ar Vrezhoned-se d'en em gannañ ent-mezv. Met hervez Williams eo ret kompren mez evel kement tra roet gant an aotrou d'e wizien. En eskemm e c'hortozed anezho da baeañ o mez dre vezañ leal d'o aotrou betek ar marv. Kemend-all a gaver er varzhoniezh hensaoznek. Marc'hegerien eo ar gadourien, hag anv zo a gezeg meur a wech er varzhoneg. Kaoz a glezeier, goafoù ha skoedoù zo ivez, hag eus an harnezioù ivez (llurug, eus ar ger latin lorica). Meur a c'her a ziskouez e oant kristenien, pa'z eus kaoz eus pinijenn hag aoter.\nAr Gododdin hag ar rouantelezhioù tro-war-dro\nAn istor kontet er varzhoneg a c'hoarvez er vro a zo hiziv gevred Skos ha biz Saoz hag a oa enni meur a rouantelezh vrezhon war-dro ar bloavezh 600. Ouzhpenn Gododdin e oa Strat Clut (e Strathclyde), Rheged en un darn eus Galloway, Lancashire ha Cumbria.Pelloc'h war-zu ar c'hreisteiz e oa Elmet war-dro Leeds. Eus ar vro-se e vez graet Hen Ogledd e kembraeg, an Hanternoz Kozh. Ar Gododdin, pe Votadini en amzer ma oa ar Romaned er vro, a oa o bro etre ar Firth of Forth en hanternoz betek ar stêr Wear er c'hreisteiz. Da lavarout eo an darn vrasañ eus Clackmannanshire ha Lothian hag ar Scottish Borders. E Din Eidyn (Dinedin), e oa o c'hêr-benn. Goude e voe aloubet un darn vras eus o bro gant Angled Bernikia ha Deira, ha dont a reas da vezañ Northumbria\nDillon, Myles and Nora Kershaw Chadwick. 1973. The Celtic realms Cardinal. ISBN 0-351-15808-1\nWmffre, Iwan. 2002. "Mynydawc - ruler of Edinburgh?" Studi Celtici 1 pp.83-105\nSellet er Wikimammenn : Y Gododdin.\nLevr Aneurin, testenn orin ha troidigezh saoznek gant Skene\nKastell Dinedin ha displegadurioù diwar-benn "Y Gododdin"\n↑ Rannet eo ar pozioù gant pennlizherennoù bras, met n'eo ket rannet ar gwerzennoù. Peurvuiañ e ra an embannerien evel ma reas Ifor Williams en e embannadur er bloaz 1938.\n↑ Klar, O Hehir ha Sweetser a soñje gante e oa un trede dornskriver, a anvont C, a skrivas ar Gorchanau. N'a ket Huws a-du gante, pa gav dezhañ eo labour an dornskriver A. Gwelout Huws, pp. 34, 48\n↑ Hervez O Hehir eo ret kompren Y Gododdin evel un heuliad barzhonegoù distag diwar-benn traoù kenstag. Gwelout O Hehir, p. 66\n↑ Abaoe labourioù Turner e 1803, da nebeutañ, e lenner a-zivout ar c'heal-se.\n↑ Williams 1938, pp. xlviii-xlvix.\n↑ Williams 1938, pp. lxii-lxiii.\n↑ Jackson, p. 5.\nAdtapet diwar « https://br.wikipedia.org/w/index.php?title=Y_Gododdin&oldid=1798644 »\nDernière modification le 25 Mez 2018, à 06:18\nKemmoù diwezhañ degaset d'ar bajenn-mañ d'an 25 Mez 2018, da 06:18.


Buhez ar Zent. pages 814, 815. Encyclopédie Marikavel.\npages 814, 815\nKlemant eo ar brasan eus ar pabed a azezas war Gador sant Per epad daou gantved kentan an Iliz. Ober a reas abred anaoudegez gant sant Pôl, ha heuilh a reas anezan dre ar bed evit gouid tud da Jezuz-Krist.\nAn abostol bras, en unan eus e lizeriou, a lezlianv anezan e genlabourer, hag a lavar eo unan eus ar re a zo merket o hano war levr ar vue. Da varo sant Anaklet, e kemeras stur an Iliz.\nEn e amzer, e savas tabut etre kristenien Korinth, evel m'oa bet savet c'hoaz en amzer sant Pôl. Pedet da lakat ar peuc'h, Klemant a skrivas da Gorinthiz eul lizer kaer hag a zo deut betek ennornp : « Red eo d'ar gristenien, emezan, senti ouzo beleien : Jezuz-Krist hen goulenn. Pep-hini a dle chom er renk m'eo laket gant Doue; an hini a zo krenv a dle harpan ao neb a zo dinerz; an neb a zo dinerz a dle doujan an neb a zo krenv : ar pinvidik a dle sikour ar paour, hag ar paour a dle binnigan Doue, dre ma tol plê war e holl ezommou. An den fur a dle diskouez e furnez, nan dre e gomzou, mes dre e oberou. An den humbl ne dle kammed komz anezan e-unan, nag embann kement a ra. Arabad d'an neb a zo glan tennan lorc'h eus e c'hlanded, rak n'eo ket dre e nerz e-unan e c'hall -en em viret diouz an droug. Ar re vras n'hallont ket tremen heb ar re vihan, nag ar re vihan heb ar re vras. En korf an den, ar penn n'hall netra heb an treid, nag an treid heb ar penn. Ar c'horf n'hall ket tremen heb ar re vihanan eus e izili. »\nUrz a renk bezan, evit pez a zell ouz treo ar c'horf; evit pez a zell ouz treo an ene eo memes tra. An eskibien hag ar veleien a zo en penn an Iliz, ha d'ar gristenien eo senti oute.\nKlemant a oe tamallet eun devez dirak prefed Rom, hag an impalaer Trajan a roas urz da harlui anezan er C'hersonez, en tu-all d'ar mor du.\nAr pab santel a gavas eno daou vil kristen kondaonet, pell a oa, da dennan marbr eus ar mengleuziou. Klemant a frealzas aneze, hag ar vrud eus e zantelez a yeas dre ar Vro. Eleiz a c'houlennas ar vadeziant. Ilizou a oe savet; templou a oe diskaret; koajou sakr ar baganed a oe troc'het.\nAn neventiou-ze a 'n em gavas da vont betek diskouarn an impalaer. Eun ofiser a yeas, en e hano, da welet petra oa a wir er pez a lavared. Lazan 'reas eun niver bras a gristenien, mes o welet e kerzent laouen d'ar verzerenti, e teuas da skuizan, hag e klaskas lakat Klemant da ginnig ezans d'an doueou. Evel ne felle ket d'ezan senti, e roas urz da stagan eun heor ouz e c'houg ha d'hen stlepel war e benn er mor.\nKement-se a c'hoarvezas er bla 97.\nSaul Klemant a gargas seiz skrivanier da zastum Oberou ar Verzerien, hag evelse hon deus an dudi da gaout breman e hon daouarn, bueou ar zent a skuilhas o gwad evit Jezuz-Krist adalek kantvejou kentan an Iliz.\nPerak ne rafe ket ive ar mab pe ar verc'h, en pep tiegez, ar pez a c'hallfed hanvan levr ar familh ! Laket a vije ennan kement tra vras a c'hoarve war-dro an ti : an eureujou, ar badezianchou, ar paskou kentan, an darvoudou trist ha laouen, ar c'hlenvejou, gourc'hemennou divezan eun tad pe eur vamm war o zremenvan.\nEno an neb en dije eun tamm ijin a c'hallfe hen diskouez. Goude bezan dalc'het ar bluen epad ugent vla, ar mab o tiskregi a rofe anezi d'ar mab-bihan, hag a benn ma vije bet, an eil war-lerc'h egile, pemp pe c'houec'h skrivanier, al levr a vije teo ha presius.


Ar « pinard » | Becedia\nEvit gwellaat tailhenn bemdeziek ar soudarded, e-pad ar Brezel Bed Kentañ, e voe divizet gant ar gouarnamant paskañ gwin dezhe evit netra, ur c’hard-litrad da gentañ, hag un hanter goude-se. E 1918 e voe daougementet an dailhenn win pa voe roet tu d’ar soudarded da brenañ un hanter-litrad ouzhpenn. Evit abegoù yec’hed an hini e voe graet kement-se, dre ma oa diaes kaout dour mat er fosoù-difenn ha dre ma soñje da galz a vedisined e oa ar gwin ul louzoù efedus a-enep an alkol, gant ma ne vije ket evet re dioutañ, hervez an alioù fur bet embannet gant Akademiezh ar Vezegiezh e 1916, da lâret eo ul litrad bemdez d’ar muiañ.\nDic’hortoz e oa an dalc’hen gwin-se evit soudarded Breizh. Hag int, everien chistr betek neuze, da evañ gwin ingal keit ha ma padas ar brezel. Gwin trenk an hini oa met ne rae forzh ! Terriñ o sec’hed a rae, broudañ ar gaoz hag ar c’han, kuit a valañ soñjoù du ha pa c’halle lakaat ar gwad da virviñ ivez.\nKerkent ha distroet er vro ez adstagas soudarded Breizh gant ar chistr war ar pemdez. Douget e veze bri bras d’ar gwin afer-se. Ne veze emvod soudarded-bet ebet kuit a chopinad na banvez ebet e lec’h na veze ket kanet La Madelon pe Vive le pinard a-bouez-penn holl asambles. Tregont vloaz war-lerc’h e teuas ar gwin ruz, gwin kreñv eus Aljeria hag eus broioù Kumuniezh Europa diwezhatoc’h, da vezañ tad e Breizh Izel koulz hag e Breizh-Uhel.


disadorn | ur blog eo …\nPublié le 26/10/2013 par Yann-Ber\nDiaes ober e soñj war un abadenn.\nGwelet ‘m eus un abadenn disadorn da noz. Deurus e oa ar furm. Enoeet on bet start koulskoude daoust da berzhioù kalvezel an daou labourer.\nAr c’hanaouennoù zo evidon un arz pobl. Eeun eo. Pep kanaouenn a lavar un dra e stumm un istor, un dezrevellañ. Ar gerioù arveret o deus talvoudegezh ar gerioù ez int, an darvoudoù zo darvoudoù pemdeziek kinniget evel darvoudoù pemdeziek. An arz eo, a ro ar pezh a zo en tu all d’ar gerioù, o donder, o danvez, liesegezh o ster, liesegezh o darempredoù gant ar gerioù all hag an darvoudoù dezrevellet. An dargouezhioù-se, frouezh buhezañ ar c’haner, pe ar c’hanaouenner, a ro da verzhout iziunadoù, gallusterioù, an dazont hetet gant an hini a c’houzañv kenkoulz hag e vuhezañ a ‘r bed. Mennout a ra an hini a gan gwerc’helaat e zenelezh.\nUn danvez eo a ra diouer d’ar furmoù a arver kenderc’hadoù un arz pobl evit o oberiañ gant kalvezoniezh ar renkadoù etre, hini an arzourion a-vicher, ar re a oar diouzh an arzoù pobl, hogen a dro kein outo.\nSentiñ a reont ouzh furmoù nevidus an abadennoù bev : ret eo gwerzhañ, ret eo tizhout ul live kletadur er bed a lazh an arz pobl, a zistruj un arz re vihan sellet evel glad, a zistruj kement arz a zo.\nLabourat a reont da zedennañ, lorbañ, plijout, gourzhtreiñ an dud d’o lakaat a-du gant o marc’hadourezh. Ar world-music, pe ar furmoù arzoù pobl nevez a ya gant an hent-se.\nRet eo ober berzh, en em ziskouez, en em werzhañ. Hag e reont se a youl vat ? Penaos krediñ an dra-se p’ emaint dindan ur redi a vevañ pe vervel. Ar frankiz krouiñ a embannont da gaougantañ o dibab, o hent, n’ eo netra e-skoaz ar saviad, an nevid, ar c’hevezerezh a bouez warno.\nAn hevelep goullo, an hevelep mank ez eus gant an arvesterion a ampar o arvalion Ret eo dezho talañ d’ ur stuzegezh pobl distrujet, steuziet, goapaet gant ar stuzegezhioù trec’h, en ur neuiñ e gwiskadoù izelañ ar renkadoù etre. Kavout a reont e seurt arvestoù o gwrizioù evel ma lavaront, un asvan a istor, an istor n’o deus ket mui. Kalvezel rik eo an danvez kinniget dezho avat. Arvestiñ a reont ouzh tud a zezerc’h gizioù pobl. Ijinet eo ha n’eo ket buhezet, derc’hennañ ur stuzegezh pobl eo ha n’eo ket ur stuzegezh. N’eo ket diforc’h diouzh dastum pezhioù arrebeuri kozh pe diouzh kenderc’hañ er c’hiz kozh.\nUn doare da na ensammañ an istor eo ken evit ar c’haner hag evit an arvester. Ezhomm o deus eus gwrizioù peogwir o saviad zo hini denion distrujet, en anistor, chatal d’ar renkadoù trec’h. Padal n’int ket prest d’ul labour istorekaat a lakfe en arvar o c’hletadurezh er bed.\nAr c’haner ‘m eus gwelet a gan ivez kanaouennoù henvoazel. Arver an henvoazel-se a ziskouez a-walc’h pegen pell e vezer eus ur stuzegezh bobl vev. Troc’hañ a ra ar wech-mañ gant ar c’huntellad henvoazel evit mont davit ur furm arnevez, arnodel, krouus barzhonius.\nBrel en deus degaset furmoù pinvidik kenañ d’ar c’hanañ. Kanaouennoù eo avat, ha ne droc’hont ket gant an oberenn arz pobl ez eo ur ganaouenn. Pep hini eus e ganaouennoù zo un istor, enni saviadoù pemdeziek. Deskrivañ a reont saviadoù diaes gant gerioù pemdeziek. Kenstok ar saviadoù hag ar gerioù eo a zegas dremmwel ur bed denekoc’h, a ro buhez da bep ger. Pinvidikaet en deus ar c’hanañ. N’eo ket barzhoniezh treuzplaket war ganaouennoù.\nEmzalc’h kaner disadorn a oa iskis ivez. Komz a rae kalz etre ar c’hanaouennoù, farsal a rae. E farsadennoù, e hanezennoù, a zistruje danvez an abadenn.\nGwelet ‘m eus ivez sorbiennourion a zistruj danvez o marvailhoù. Hag un diouer a fiziañs en danvez a zibunont eo, hag e c’hoapaont o danvez evit keneilañ gant o selaouerion, pe hag e tec’hont diouzh un danvez hag ur saviad n’o deus ket dezrannet, ebarzhet ?\nCe contenu a été publié dans abadennoù par Yann-Ber, et marqué avec arzoù, stuzegezh. Mettez-le en favori avec son permalien.


Wilhelm Zander (22 a viz Ebrel 1911 - 27 a viz Gwengolo 1974) a oa mevel-ofiser Martin Bormann e-pad an Eil Brezel-bed.\nP'edo ar brezel oc'h echuiñ en Europa ez eas da repuiñ er Führerbunker e Berlin gant Bormann. Dont a reas a-benn da vont kuit e-pad emgann Berlin, ha gantañ e kasas dielloù liesseurt, testamant Hitler en o zouez. A-benn ar fin e voe dizoloet e veve dindan an anv Paustin hag e laboure evel liorzhour.\nAdtapet diwar « https://br.wikipedia.org/w/index.php?title=Wilhelm_Zander&oldid=1822011 »\nKemmoù diwezhañ degaset d'ar bajenn-mañ d'an 10 Gen 2019, da 18:38.


Buhez ar Sent/1894/Mari ann Inkarnasion - Wikimammenn\nBuhez ar Sent/1894/Mari ann Inkarnasion\n◄ Aniset Mari ann Inkarnasion Leon IX ►\nEvit kaout peoc’h dioc’h he zud, e timezaz erfin da eunn dijentil hag a ioa dioc’h he doare ; rak eunn den a relijion oa hag eunn den devot zoken. Eur vech dimezet, Barba ne rea netra hep goulenn ali he fried; evit plijout d’ezhan e lakeaz dillad bravoc’h ha ker sentuz oa enn he genver ma teue dioc’htu euz ann iliz pa veze galvet gant-han ha pa vije bet dija ouz ann daol zantel prest da reseo ar gommunion.\nDoue a roaz d’ezhi c’houec’h krouadur, tri mab ha teir merc’h, ha Barba, e c’hellit kredi, ne espernaz netra evit ober anezho bugale fur ha kristenien vad. Ho boaza a eure da zevel mintin, da lavaret ho fedennou asambles ha da vont d’ann offerenn goudeze. Merka a rea d’ezho ann amzer da labourat hag ann amzer da c’hoari, ha keit ha ma vezent o c’hoari pe o studia, e veze bepred he lagad o para varnho. N’ho c’huitea morse, kouls lavaret. Ho boaza a eure ive da ober aluzenn d’ar paour, ha difenn a rea out-ho en em glemm euz ho boued, pe euz ho dillad, pe euz ar zervicherien.\n0 velet penaoz e save he bugale, lod a zonje e felle d’ezhi ho c’has holl da veleien pe da leanezed. Mes hi a respounte d’ar re a gomze d’ezhi euz ann dra-ze : « — Ar pez a glaskann hebken eo ma rai va bugale bolontez Doue. Ma vijenn bet rouanez, ha ma n’em bije bet nemed eur c’hrouadur, n’em bije ket miret outhan da vont da velek pe da vont d’ar gouent, ma vije bet galvet gant Doue. Ma vijenn bet paour, er c’hountrol, ha ma’m bije bet daouzek krouadur, n’em bije great da nikun anezho mont da velek pe d’ar gouent, ma ne vije ket bet galvet gant Doue. »\nAr vamm vertuzuz-ma a oue digollet er bed-ma zoken, euz ar boan e devoa kemeret gant he bugale: holl e rejont henor d’ezhi dre ho buez a skouer vad. He zeir merc’h a oue leanezed ho zeir enn urz ar C’harmelitezed, hag euz he zri mab, unan a ieaz da velek, eunn all a oue den a justis, hag ann trede, offiser. Ann den a justis hag ann offiser a oe ato ive tud a zoujans Doue evel ho breur belek hag ho c’hoarezed.\nMes Doue en em blij peurvuia o tigas kroaziou d’he vrasa servicherien; Barba e devoue he lod. Eunn devez, epad m’edo ouz taol, e teuaz ann hurcher da ober rins enn he zi ha da lamet diganthi beteg he asied hag he c’hador. He fried en devoa dastumet dle evit mad ar relijion, ha kement tra en doa a renke beza lakeat etre daouarn eunn tredeok da c’hortoz m’en devije paet ar pez a vanke. Tamallet e oue, ouspenn, da veza kemeret perz enn eunn torfed bennag a enep ar roue, ha koundaonet evit ann dra-ze da vont da jom pell dioc’h Paris.\nHogen, kroaziou ker pouner ne virjont ket ouz Barba da veza kel laouen ha kent pe laouenoc’h zoken. Ann amzer ma oue reuzeudik evelse a hanve he amzer vella: biskoaz, emezhi, ne oa bet eurusoc’h. Guir eo, Doue he c’honzole enn eur rei d’ezhi avechou eunn tanva euz a joaiou ar baradoz. Dont a reaz erfin a benn da ziskouez, dre desteniou sklear, oa gaou ar pez a ioa bet tamallet d’he fried ; hema en devoue eta kounje da zistrei d’ar gear, hag a c’hellaz kaout adarre danvez aoualc’h da veva hervez he renk goude beza paet he zle.\nBarba a veze ato er penn araok pa veze hano a oberiou a zevosion pe a drugarez. He c’harantez evit ar beorien a ioa anavezet gant ann holl e Paris, hag ar roue hag ar rouanez a garge anezhi da ingala ho aluzennou. Hi eo a lakeaz sevel e Frans ar c’houenchou kenta euz a Urs ar C’harmelitezed, goude ar jenchamant kaer a ioa bet great en Urs-se gant santez Thereza, ha dre he ali ha gant he zikour e oue savet ive Urs ann Ursulinezed, a ra kement a vad enn hor bro dre ann deskadurez kristen a roont d’ar merc’hed iaouank.\nGoude maro he fried, Barba a ieaz he-unan enn Urs ar C’harmelitezed, ha neuze e kemeraz ann hano a Vari ann Inkarnasion. Mes klanv oa dija d’ann ampoent, ha ne vevaz mui pell goudeze. Mervel a eure d’ann trivac’h a viz ebrel euz ar bloaz 1618, a greiz m’edot oc’h he noui, hag ar pab Pi VI he diskleriaz euruz er bloaz 1791.\nAr plac’h euruz-ma a voaze he bugale da zevel mintin ha da lavaret ho fedennou asambles. Merka a rea d’ezho ann amzer da labourat hag ann amzer da c’hoari, ha n’ho c’huitea morse, kouls lavaret. Ouspenn-ze, ho boaze c’hoaz da ober aluzenn d’ar paour, hag e tifenne outho en em glemm euz ho boued, pe euz ho dillad, pe euz ar zervicherien. Grit eveldhi, tadou ha mammou, hag evelse o pezo ive bugale fur, bugale hag a rai henor d’ehoc’h er bed-ma da c’hortoz ma raint ho kloar hag ho kurunenn er bed all.\nAdtapet diwar « https://br.wikisource.org/w/index.php?title=Buhez_ar_Sent/1894/Mari_ann_Inkarnasion&oldid=23210 »\nKemmoù diwezhañ degaset d'ar bajenn-mañ d'an 30 Mez 2011, da 12:58.